Publicado por Nerea Odriozola en 8:55 No hay comentarios:\n2. ataza - Nabarralde kultur elkartea\nHonako bideolan hau, Garikoitz Goikoetxeak eta Nerea Odriozolak egin dugu, Nabarralde kultur elkarteari buruzkoa da. Informazioaren teoria eta teknika irrati eta telebistan irakasgaiko bigarren ataza da.\nPublicado por Nerea Odriozola en 11:40 No hay comentarios:\nEtiquetas: kultur elkartea, nabarralde, nafarroa\nZestoako Herri Eskolako irratia da. Bertan LH4 eta 5.mailako haurrek hitz egiten dute, hau da, hamar eta hamaika urteko haurrek.\nGaur egun, ordu erdiko irratsaioa egiten dute astelehenetik ostegunera, 9.00etatik 9.30etara, gaurkotasuneko berriak eta eguraldiaren inguruan informazioa emanez. Ostiraletan berriz, hiru ordu terdikoa egiten dute. Lehen ordu erdian egunerokoa landuz, eta ondorengo hirutan, ikasleei beren lanak aurkezteko aukera emanez.\nGarai batean, DBH eredua martxan jarri baino lehen, ordu gehiagoko irratsaioa egiten zuten, eguerdia barne, azkenengo urteotan baino irratsaio dinamikoagoa egiten zuten, eta entzun ere, askoz ere jende gehiagok entzuten zuen. Orduan, ordea, 7 eta 8.mailakoak arduratzen ziren irratsaioaz, hamabi eta hamahiru urterekin.\nIrratsaio hau, Zestoan herri osoan entzun daiteke.\nGaur egun, instalazioei atera dakieken probetxua ateratzen ez zaienez gero, etorkizunean herriko kultur taldeek irratia erabiltzeko proposamena zabaldu berri da.\nBaina hori, oraindik, proposamen xume bat da, atzean proiektu gorpuztu gabe bat gordetzen duelarik.\nPublicado por Nerea Odriozola en 8:40 No hay comentarios:\nEtiquetas: haurrak, irratia, Zestoa\nHerri izenen zerrenda\nAukera zuzenak idatzi ditut:\no.- A. Al Gore estatubatuarrak, Luxenburgoko Dukerri Handia bisitatu ostean, Euskal Herriko bidea hartuko du mintzaldi bana emateko Bilbaon eta Gasteizen.\n1.- A. Zenbait manifestaldi jendetsu egin dira azken egunotan Kazakhstango Errepublikan.\n2.- A. Litekeena da Marokon edo Gambian izatea Aldaketa Klimatikoari buruzko datozen topaketak.\n3.- A. Boliviar gutxi dira bertako hiru hizkuntzak, kitxua, aimara eta gaztelania alegia, menperatzen dituztenak.\n4.- A. Georgiako hiriburuan, Tbilisin alegia, euskaldunak non bizi diren eta georgiarrak eta euskaldunak ahaideak izan daitezkeela dakite askok.\n5.- A. Abkhaziarrak georgiarren senideak dira hizkuntza aldetik; osetiarrek, ostera, kurdoen hizkuntzaren multzokoa dute mintzaira, senidetasunik gabekoa, alegia.\n6.- A. Euskal arrantzaleek Seychelletako Errepublikara jo dute ezinbestean, itsaspiraten beldur.\nPublicado por Nerea Odriozola en 8:33 No hay comentarios:\nEtiquetas: herri izenak\nLehen Ataza: TOP 7\nEsklusiboki bideoak eskaintzen dituen webgunea da. Gure artean ohikoena dena. Bideoak edozeinek jarri ditzake hemen, erregistratzeko pausu sinple batzuk emanez.\nEra guztietako bideoak jartzen ditu eskuragarri webgune honek. Baira gure irakasgaiari loturikoak ere.\nMilioi bat irudi aurki ditzakegun webgunea da. Bertan Creative eta Editorial multimedia produktuen fabrikatzaileetan bilatzeko aukera eskaintzen da eta honez gain, bilaketa zehaztasun handiagoz egiteko parada ere ematen du. Kasu honetan, bilaketa orokor bat egin dezakegi, kontzeptuaren arabera bilatuz; edo bestela Catalysen bidez inoiz bururatuko ez zitzaizkigun irudiak proposatzen zaizkigu. Gainera, bilaketa errazago egiteko ere baliabideak eskaintzen ditu, bilaketa mugatua deritzon atalean, hain zuzen.\nWebgune hau, banku fotografiko aparta dugu edozein motatako argazkiak lortzeko. Gainera, pelikulak bilatzeko aukera ere ematen du, eta beraz, zerbitzu mamitsua eskaintzen duela esango genuke.\nMundu osoko albisteak orrialde honetan aurki ditzakegu. Sail ezberdinez osaturik dago orrialdea: kazetaritza, ekonomia, gizartea, erlijioa, aisialdia, kultura, e.a... Sail bakoitzari dagokionez, informazioa erabat osatua da (zati desberdinetan banatzen delako), eta gainera, informazio horrez gain iritzia emateko aukera ematen zaio irakurleario blogen bidez.\nWebgune honek, irakurleari bere probintzia eta herrialdeko berrien inguruko informazioa ere eskaintzen dio, orrialdeak duen lotura baten bidez. Gainera, partehartzeko espazioak eta zerbitzuak ere baditu, horien artean, txata, foroak, inkestak, buletinak, eguraldia...\nOndoko webgunea hainbat bideo eta klip aurkitzeko toki egokia da. Denbora pasakoak, albisteak, negozioekin zerikusia dutenak... izan daitezke. Baina, batez ere, oso metodo eroso eta azkarra dela esan dezakegu. Eskaintzen duen bilatzaileari esker, webguneak hitz klabe horrekin zerikusia duten bideo guztiak jartzen dizkigu eskura. Adibidez, Michael Jacksonen izena jarriz gero, 54000 bideo bilatzen ditu eta RSS teknologiaz baliatzen da.\nInterneteko bilatzaile bat da, baina mota guztietako gauzak egin ditzakegu bertan. Erosketak egiteko aukera ematen du, diru-trukeak, irudi bilaketa, softwarea deskargatu...\nErabiltzaileak zerbait bilatzen badu, eta linkaren azpian prismatiku batzuk agertzen badira, pertsona honek kurtsorea hauen gainean jarri, eta orrialdea nolakoa den ikus dezake bertara sartu gabe; erosotasuna eskaintzen dio erabiltzaileari. Aipaturiko ezaugarria, ez dauka edozein bilatzailek.\nTestu bat hizkuntza konkretu batera itzultzeko balio du webgune honek. Zerbitzu hau dohakoa da. Dokumentuak, esaldiak, webguneak... itzultzeko gaitasuna du, eta gainera, itzulpen profesionalagoa ere eskaintzen du. Arlo horretaz, informazioaren gestioaz arduratzen den enpresa bat arduratzen da, SDL deiturikoa. Itzulpen profesionalak, diru kopuru baten truke eskaintzen ditu online.\nItzulpenak egiteko softwarea aukeratzerako orduan, webguneak gomendioak eskaintzen dizkio erabiltzaileari, eta itzulpenak egiteko urratsak zein diren azaltzen dio.\nEspainian zehar bidaiatu behar duen edonorentzat oso erabilgarria da webgune hau. Bertan, bidaiarientzat baliagarria den informazioa aurki daiteke, eta informazio kartografiko orokorra eskaintzen du.\nBestalde, esteka mordo bat du webgune honek, erabiltzailea bidaiekin zerikusia duten beste webgune batzuetara zuzen dadin. Horien artean, Espainiako zenbait hiriren webguneak agertzen ditu. Mota hauetako webguneek ezaugarri hau izatea oso garrantzitsua dela uste dut, erabiltzaileari bista erakartzeko, eta batez ere, lana errazteko.\nPublicado por Nerea Odriozola en 15:15 No hay comentarios:\nEtiquetas: ask, blinkx, dices, freetranslation, gettymages, periodistadigital, youtube


Montfort-l'Amaury - Wikipedia, entziklopedia askea.\nMontfort-l'Amaury Frantziako udalerria da, Yvelines departamenduan dagoena, Île-de-France eskualdean. 2007an 3.088 biztanle zituen.\nHervé Planchenault (en)\nBazoches-sur-Guyonne, Grosrouvre, Méré, Les Mesnuls eta Saint-Léger-en-Yvelines\n2.938 (2018ko urtarrilaren 1a)\n1.610 (%54.8) 1.330 (%45.3)\n2007an Montfort-l'Amaury udalerrian erroldatutako biztanleak 3.088 ziren. Familiak 1.110 ziren, horien artean 350 pertsona bakarrekoak ziren (147 bakarrik bizi ziren gizonak eta 203 bakarrik bizi ziren emakumeak), 271 seme-alabarik gabeko familiak ziren, 362 seme-alabak dituzten bikoteak ziren eta 127 seme-alabak dituzten guraso-bakarreko familiak ziren.\n2007an 1.270 etxebizitza zeuden, 1.128 familiaren etxebizitza nagusia ziren, 61 bigarren erresidentzia ziren eta 80 hutsik zeuden. 824 etxeak ziren eta 440 apartamentuak ziren. 1.128 etxebizitza nagusietatik 735 bere jabearen bizilekua ziren, 341 alokairuan okupaturik zeuden eta 52 doan lagata zeuden; 56 etxek gela bat zuten, 171 etxek bi zituzten, 162 etxek hiru zituzten, 184 etxek lau zituzten eta 555 etxek bost zituzten. 726 etxek euren parking plaza propioa zuten azpian. 526 etxetan ibilgailu bat zegoen eta 498 etxetan bat baino gehiago zituzten.\nMontfort-l'Amaury udalerriko biztanleria-piramidea 2009an .\n2007an lan egiteko adina zuten pertsonak 1.788 ziren, horien artean 1.315 aktiboak ziren eta 473 inaktiboak ziren. 1.315 pertsona aktiboetatik 1.239 lanean zeuden (647 gizon eta 592 emakume) eta 76 langabezian zeuden (43 gizon eta 33 emakume). 473 pertsona inaktiboetatik 142 erretiraturik zeuden, 211 ikasten zeuden eta 120 "bestelako inaktibo" gisa sailkaturik zeuden.\n2009an Montfort-l'Amaury udalerrian 1.124 unitate fiskal zeuden, 2.801,5 pertsonek osaturik. Pertsona bakoitzeko diru-sarrera fiskalaren mediana urteko 27.502 euro zen.\n2007an zeuden 320 komertzioetatik, 4 erauzte enpresak ziren, 5 janari enpresak ziren, 3 material elektrikoaren fabrikazioko enpresak ziren, 10 bestelako produktu industrialen fabrikazioko enpresak ziren, 19 eraikuntza enpresak ziren, 69 ibilgailuen saltze eta konpontze enpresak ziren, 5 garraio enpresak ziren, 26 ostalaritza eta jatetxe enpresak ziren, 10 informazio eta komunikazio enpresak ziren, 23 finantziazio enpresak ziren, 28 higiezinen enpresak ziren, 55 zerbitzu enpresak ziren, 47 administrazio publikoko enpresak ziren eta 16 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 72 zerbitzu publikoetatik, 1 Ogasun Publikoaren administrazio bulegoa zen, 1 jendarmeria, 1 posta bulegoa, 8 banku bulegoak, 2 funerariak, 6 ibilgailuen konpontzeko eta nekazaritza tresnetako lantokiak, 6 igeltseroak, 3 margolariak, 1 zurgina, 1 iturgina, 2 argiketariak, 3 eraikuntza enpresak, 6 ile apaindegiak, 1 albaitaria, 14 jatetxeak, 13 higiezinen agentziak eta 3 apaindegiak.\n2009an zeuden 28 establezimendu komertzialetatik, 2 120 m2 baino gutxiagoko dendak, 3 okindegiak, 4 harategiak, 2 arraindegiak, 1 liburu denda zen, 4 arropa dendak, 1 etxerako tresna denda zen, 2 zapata-dendak, 2 elektrotresna dendak, 1 kirol-denda zen, 2 drogeria, 1 lurrin-denda zen eta 3 lore-dendak ziren.\n2000. urtean Montfort-l'Amaury udalerrian 5 nekazaritza-ustiategi zeuden.\n2009an haur-eskola 1 eta 2 lehen-hezkuntzako eskola zegoen. Montfort-l'Amaury udalerrian 2 Bigarren Hezkuntza ikastetxe zeuden 1.386 ikaslekin.\nMéré (1,5 km)\nLes Mesnuls (3,0 km)\nGrosrouvre (3,1 km)\nMareil-le-Guyon (3,6 km)\nBazoches-sur-Guyonne (3,8 km)\nAzken aldaketa 25 martxoa 2021(e)an, 20:25(e)tan


Euskotren ligarako kanporaketan parte hartzeko gonbidapena eskatu du Zumaiak - Urola Kostako Hitza : Urola Kostako Hitza\nEuskotren ligarako kanporaketan parte hartzeko gonbidapena eskatu du Zumaiak\nIrailaren 19an eta 20an jokatuko dira datorren denboraldian Euskotren ligan aritzeko kanporaketak. Liga berak azaldu duenez, zazpi klubek eskatu dute kanporaketa hauetan parte hartzeko gonbidapena, eta horien artean da Zumaiako Telmo Deun arraun elkartea.\nETE ligan dabil aurten Zumaiako Telmo Deun. (Euskotren liga)\nETE eta LGT Ligetako zazpi taldek eskatu dute Bermeo eta Portugaleten kanporaketetan parte hartu ahal izateko gonbidapena. ETE ligako sei klubek egin dute eskaera: Ondarroa Arraun Elkartea, Deusto Tecuni Bilbao, San Juan, Tolosaldea Arraun Kluba, Hibaika Jamones Ancín eta Zumaia Salegi Jatetxea. Galiziako ligatik, berriz, Cabok du kanporaketa honetan izateko asmoa.\nBi promozio jardunaldi hauek irailaren 19an eta 20an jokatuko dira Bermeon eta Portugaleten, eta, Ligaren arabera, bertan izango dira ETE Ligako ordezkari bat, Galiziako Emakumezkoen Traineru Ligako beste bat eta Euskotren Ligako laugarren sailkatua.


Gaurtik aurrera, garapen jasangarria sustatuko du kanpaina batek | Consumer\nGaurtik aurrera, garapen jasangarria sustatuko du kanpaina batek\nIngurumen ministroak esan duenez, helburua da herritarrak inplikatzea beren kontsumo-ohiturak alda ditzaten.\narabera: Osteguna, 2002ko ekainaren 20a\nIngurumen Ministerioak herritarrak sentsibilizatzeko kanpaina hasiko du gaur, “Mundua aldatu gabe mundua aldatu gabe” lelopean garapen jasangarria sustatzeko. Jaume Matas Ingurumen ministroak azaldu zuenez, ekimen horrek 11,9 milioi euroko aurrekontua du, eta, horren bidez, herritarrek kontsumo-ohiturak alda ditzaten inplikatu nahi da.\nKanpaina bi fasetan zabalduko da: uztailaren 21a arte eta abuztuaren hasieratik abendura arte. Prentsa idatzian, ikus-entzunezko komunikabideetan eta Interneten egingo da.\nIngurumen sailburuak esan zuen kanpainaren edukia mezu orokor batean banatzen dela, giza jarduerek eragindako egungo ingurumen-arazoetatik eta hainbat mezu espezifikotik abiatzen dena.\nBerariazko mezuak lau jarduera-eremurekin lotuta daude: lurzoruen kontserbazioa, paisaia eta biodibertsitatea; uraren zentzuzko erabilera; energia-aurrezkia eta eraginkortasuna eta hondakinak murriztea. Matasen arabera, helburua da herritarrei helaraztea nola lagundu dezaketen ingurumena errespetatzen duten jokabideak martxan jartzearekin arazoak konpontzeko.\nKanpainaren lehen fasean, mezu orokorrari buruzko produktuak eta energia-aurrezteari eta -eraginkortasunari buruzko berariazko bi mezu eta uraren zentzuzko erabilera erabiliko dira. Bigarren fasean, mezu orokorrak indartzeko produktu espezifiko guztiak erabiliko dira.\nMatasek esan zuen kanpainaren xede-publikoa biztanleria osoa dela, hazkunde ekonomiko eta sozialak ingurumenarekiko errespetuarekin bateragarria izan behar duela adierazteko. “Kontua da hobeto haztea, modu iraunkorrean, etorkizuneko belaunaldiei bizi-kalitate hobea bermatzeko”.\ngarapen jasangarri kanpaina-eu


Hipoteken igoerak familiaren ekonomian izango dituen ondorioen berri eman dute kontsumitzaileen elkarteek | Consumer\nHipoteken igoerak familiaren ekonomian izango dituen ondorioen berri eman dute kontsumitzaileen elkarteek\nZorrei aurre egin ezin dieten kontsumitzaileak babesteko legea eskatzen dute\n“Gainzorpetzea” gainditzen duten egoerak atzeman ondoren, eta familia-ekonomiaren “porrot” gisa defini daitekeenean teknikoki kokaturik, zenbait kontsumitzaile-elkarte hipotekak garestitzearen ondorioen berri ematen ari dira. Horregatik, maileguak ordaindu ezin dituztenak “lehenbailehen” babestuko dituen legea eskatzen dute.\nEgoera “kezkagarria” da, Euriborrak (hipoteken prezioa finkatzeko Espainian gehien erabiltzen den adierazlea) etengabe gora egin baitu, Celina Menaza Euskadiko Kontsumitzaileen Batasuneko presidenteak adierazi zuenez. Izan ere, indize horrek hamaseigarren igoera izan zuen urtarrilean, eta %4,064 izatera iritsi zen.\nHipoteken prezioaren igoera dela eta, “jendeak epe luzeegiko hipotekak kontratatzen ditu” esan zuen Euskadiko Kontsumitzaileen Federazioko lehendakari Jon Ariñok, eta azaldu zuen bere antolaketak “bitartekari-lana egin behar izan duela kreditu-erakunderen baten aurrean, kuotak ez ordaintzeagatik bahitura bat egin ez dadin”.\nEKA-OCUV Euskal Autonomia Erkidegoko Kontsumitzaileen eta Erabiltzaileen Erakundearen izenean, Koldo Nabaskues lehendakariak kritikatu egin zuen kuoten igoerak familiak kreditu-erakundeekin hartutako konpromisoei erantzuteko gai ez diren egoeretara eramaten dituela.\nfamiliak hipotecas-eu igoera


#sarekohizkuntzak | Lantalan\nEuskara ezberdintzeko estrategia ote?\nAstelehena, 2011ko azaroaren 28a\nTxomin Jauregi Deskontu.com webgunearen sortzaileetako bat da eta bere lana sare sozialetan oinarritzen da hein handi batean.\nEuskara eta estrategiaren inguruan hitz egin digu Txominek elkarrizketa honetan.\nEzberdintzeko estrategia, Txomin Jauregi (deskontu.com) from lantalan on Vimeo.\nBideo hau Sareko hizkuntzen lanaren jarraipena da. Orain arte Joxe Rojasen iritzia, Ander Tonari egindako elkarrizketa eta Josu Bergararen artikulua jarraitu ahal izan ditugu. Eta ez da hemen amaituko bidea. Datorren astean aditu eta enpresa berrien iritziak izango ditugu.\nSare sozialetan hizkuntza formala edo kolokiala?\nAsteartea, 2011ko azaroaren 22a\nSareko hizkuntzen inguruan lanean jarraitzen dugu. Joxe Rojasen\niritziarekin hasi genuen bidea eta Ander Tonari egindako elkarrizketarekin jarraitu, Kontu bakarra edo bi kontu erabiltzearen ingurukoak.\nJosu Bergarak hartu du orain lekukoa eta Nolako marka, halako hizkuntza erabilera izeneko artikulua utzi digu sarean.\nJosu Bergara Burutu komunikazio eta publizitate agentziako kide da. Enpresek sare sozialetan hizkuntza formala edo kolokiala erabiltzearen inguruko gogoeta egin du bere webgunean.\nAurreko asteko gaiek sarean oihartzuna izan dute, hainbat iruzkin jaso baitira sarean, Sustatun eta Twitterren esaterako,\nazken horretan #sarekohizkuntzak etiketapean.\nZiur gaude aste honetakoek ere zeresana piztuko dutela, eta esan beharrik ez, guztion parte hartzea ongi etorria izango dela.\nSare sozialetan kanal bakarra ala bi?\nOstirala, 2011ko azaroaren 18a\nAtzo Joxe Rojasek horren gaineko hausnarketa egin zuen. Erantzun interesgarriak daude bai bere blogean baita sustatun ere. Twitterren ere iritziak badaude #sarekohizkuntzak etiketapean.\nGaurkoan, ordea, horren gaineko beste iritzi bat dakargu. Ander Toñarena, hain zuzen ere. Ander Toña Euskadiko Kutxako community manager da.


Pertsona bakoitzeko diru-sarrerak\n2015. urtean, pertsona bakoitzak 10.708 euroko diru sarrerak izan zituen batez beste, aurreko urtean baino %3 gehiago, baina zortzi urte lehenago baino %0,3 gutxiago.\nUrte horretan bertan, gizonezkoen batez besteko errenta %1 handiagoa izan zen emakumezkoena baino: gizonek urtean 10.700 euro jaso zituzten gutxi gorabehera, eta emakumeek 10.600 euro. Alde hori lau aldiz handiagoa izan zen 2008. urtean eta hiru aldiz handiagoa 2007an, krisiaren eragina sumatzen hasi gabea zen garaian. Bi urte horietan, emakumeek 11.000 euro pasatxoko eta 10.500 euroko diru sarrerak izan zituzten, eta gizonek, berriz, 500 euro gehiagokoa bi urteetan.\nAtal honetan, komeni da oroitaraztea zer-nolako tartea dagoen gizonen eta emakumeen soldataren artean. INEk emandako datuen arabera, emakumeen urteko soldata gizonen soldataren %77 da batez beste, eta sekula ez da ibili zifra horretatik gora; 2008. urtetik hona, gainera, %78aren eta %76aren artean mugitu da beti.\nErrenta handiagoak adinekoentzat\nAdinari dagokionez, bestalde, 65 urte edo gehiago zituzten adineko pertsonek 12.400 euro baino gehiago jaso zituzten 2015ean, eta haien ondotik, 45 eta 64 urte artekoak ageri ziren kopuru handienarekin: 12.000 euro inguruko diru sarrerak izan zituzten. Maila bat beheragokoak, 30 eta 44 urte artekoak alegia, 10.500 euroan gelditu ziren eta 29 urtez azpikoak (16 urtez beherakoak ez dira sartzen), 9.300 euroan.\nNabarmentzekoa da, zortzi urtean, 65 urtekoei eta hortik gorakoei %14 handitu zaiela batez besteko errenta, eta gainerako guztiei murriztu: %4 inguru 30 eta 64 urte bitartean dabiltzanei eta %9raino 29 urtez beherakoei.\nIldo horretan, errenta aztertzen badugu pertsona eta jarduera bakoitza kontuan hartuta, hauxe ikusiko dugu: erretiratuek (gehienak 65 urtekoak edo gehiagokoak izaten dira, kotizazio urteen arabera) batez beste 13.700 euroko diru sarrerak izan zituzten 2015. urtean, lanean ari ziren herritarrek 12.500 eurokoak eta langabeek 6.600 eurokoak.\nAzken zortzi urteetako bilakaeran badira aldeak hiru kolektiboen artean: lanean ari zirenen diru sarrerak %0,4 baino ez ziren handitu, erretiratuenak %17 eta langabeenak, aldiz, %21 apaldu ziren. Azken urtean, berriz, erretiratuen diru sarrerak %2 handitu ziren, eta lanean ari zirenenak %3, baina langabeen irabaziek beherantz jarraitu zuten, %4 hain zuzen.\nAtal honetan, komeni da jakitea pentsioak %34 handitu direla zortzi urtean, soldatak %6 baino ez 2008. urteaz geroztik, eta 2013 eta 2015 urteen artean bakarrik langabezi saria batez beste %4 apaldu zela onuradun bakoitzeko.\n2015ean, Espainiako Estatuko herritarren %22,3 pobrezia arriskuan bizi zen, hau da, diru sarrera apalak zituzten, populazio osoarekin alderatuta. Eurostat erakundeak darabiltzan irizpideen arabera, pobrezia atalasea urtean 8.209 eurokoa da pertsona bakarreko etxeetarako, eta 17.238 eurokoa bi helduk eta 14 urtez azpiko bi adingabek osatzen dituzten etxeetarako.\nUrtebetean, zifra hori bi hamarreneko baino ez da handitu, baina zortzi urtean nabarmen egin du gora, 2,5 puntu hain zuzen.\nSexuka, gizonek eta emakumeek antzeko pobrezia tasa pairatzen dute (puntu erdiko aldea baino ez dago): %22,1ekoa da emakumeena eta %22,6koa gizonezkoena. Atzerantz begiratuz gero, bi sexuen arteko alderik handiena 2007. urtean ageri da: 2,8 puntuko aldea zegoen gizonen alde, pobrezia tasa txikiagoa zuten-eta (%18,4koa) emakumeek baino.\nAdinaren araberako aldeak\nAdinak ere badu eragina pobrezia tasaren gorabeheretan. Adinez 16 eta 29 urte artean dabiltzanentzat adierazle hori %29,6koa zen iaz, eta 16 urtez azpikoen artean, berriz, %28,9koa. Eta 30 eta 64 urte arteko pertsonen multzoan, %21ekoa zen adierazle hori, eta %13koa 65 urtetik gorakoen artean. Aldea nabarmena da.\nAzken zortzi urteetan izan duen bilakaerari dagokionez, 65 urte edo gehiago dituztenen artean, pobrezia tasa %25,5ekoa zen 2007. urtean. Urte horretatik aurrera, adierazlea beherantz egiten hasi zen eta 2012. urtean %14,8raino apaldu zen; joera horrek jarraitu egin du gaur egun arte.\nAlderantziz gertatzen da 64 urtez azpikoen multzoan. 2007. urtean %15,2 eta %18,1 artean zebilen pobrezia tasa, eta hortik aurrera handitzen hasi zen, bereziki 2013. eta 2014. urteen artean.\nEtxebizitza eta jarduera mota\nHeldu bat eta haren mendeko haur bat edo gehiago duten etxeek jasaten dute pobrezia arriskurik handiena, %42koa zehazki. Atzetik datoz 2 heldu eta haien mendeko haur 1 edo gehiago bizi diren etxeak, %25eko arriskuarekin, eta pertsona bakarreko etxeak, %20koarekin. Azkenik, 2 heldu eta haien mendeko haurrik ez duten familiak ageri dira, %17ko pobrezia arriskuarekin.\nIldo horretan, Espainiako etxeek dituzten zailtasun nagusiak zein diren aztertzen du Bizi-baldintzen 2016ko Inkestak. Horrela, etxeen %15ek onartu zuten zailtasun handiz iristen direla hilabete bukaerara, eta %8k jakinarazi zuten atzeratu egin zirela etxeari lotutako gastuak ordaintzeko garaian (mailegua edo alokairua, gasaren faktura, argindarrarena, etxejabe elkarteko kuota…) INEren inkesta egin aurreko 12 hilabeteetan.\nHorretaz gain, familien %38k ez zeukaten gaitasunik ustekabeko gastuei aurre egiteko, eta beste %39k ez zuten modurik etxetik kanpo oporretan joateko urtean aste batez, gutxienez.\nEta jarduera motaren arabera aztertuta, emaitzek erakusten dute langabeek pobrezia tasa handiagoa dutela gainerako kolektiboek baino: pobrezia arriskuan daude %48. Lanean dihardutenen artean, %14koa da tasa hori eta erretiratuen artean %11koa.\nAzken 8 urteetako bilakaera aipagarria izan da talde guztietan, baina batez ere langabeen artean (%17 igo da) eta erretiratuen artean (%9 jaitsi da). Lan munduan daudenen artean, berriz, %2 egin du gora zortzi urtean, nahiz eta azken urtean ia %1 jaitsi den. Erretiratuen eta langabeen artean, berriz, pobrezia tasa %7 eta %4 igo zen, hurrenez hurren, 2014tik 2015erako tartean.\nAutonomi erkidegoko bakoitzeko diru-sarrerak\nEuskal Autonomia Erkidegoan, batez beste, 34.054 eurokoa izan zen etxe bakoitzeko errenta, eta Extremaduran, aldiz, 21.671 eurokoa, hau da, %36 apalagoa. Bi lurralde horietan, diru sarrera horiek %3 inguru handitu ziren.\nPertsona bakoitzak batez beste dituen diru sarrerak kontuan hartuz ere, Euskal Autonomia Erkidegoa ageri da denen buruan. Lurralde horretan, pertsona bakoitzak 14.345 euroko diru sarrerak izan zituen; beste muturrean murtziarrak ageri dira, 8.273 euroko diru sarrerekin. Bi lurralde horien arteko aldea %73koa da. Bi erkidego horietan herritarren irabaziak %4 inguru igo ziren aurreko urtearekin alderatuta.\nAzkenik, pobreziari dagokionez, Andaluzian sumatzen da pobrezia arriskurik handiena: pertsonen %35,4 daude ataka horretan; txikiena, berriz, Nafarroan eta Euskal Autonomia Erkidegoan: %9koa da bietan. Aipagarria da ehuneko hori 8 puntu igo dela Andaluzian azken zortzi urteetan.


Erromerien erokeria — dantzan.eus\nHemen zaude: Hasiera › Komunitatea › Oier Araolaza › Erromerien erokeria\nArgia, Oier Araolaza, 2004/07/09.\nAurretik eta ondoren beste hainbat ekimen izan badira ere, nabarmendu nahiko nuke badirela ia 15 urte Gasteizko Folklore Eskolak hiri handi bateko plaza eder bat fandango, arin-arin eta larrain-dantzen dantzaleku bihurtzeko estrategia interesgarria bideratu zuela. Ekimen hori arrakastarekin kopiatu da plaza batzuetan eta porrotarekin beste zenbaitetan.\nGasteizko eskarmentuak bazituen zenbait irakaspen interesgarri. Adibidez ekimen xumeek ondo funtziona dezaketela, eta interesgarria dela sistematizatua izatea, alegia, ohitura errotu ahal izateko maiztasun egokian gauzatzea. Piezak tentuz aukeratu eta dantzatzeko moduko erritmoan eskaintzea komeni dela, eta dantzarako prest dagoen nukleo txiki bat egonez gero, xaxatzaile lana beteko duen dinamizatzaile on batek plaza osoa jar dezakeela dantzan. Aurten Zerain-en bideratu denak antzeko ereduari jarraitu dio.\nHorien ondoan egun bakarreko erromeria erraldoiak sortu dira. Dantza bat "dantza nazionala" bataiatzearen txapelkeriaz oraindik osatu gabe gaudenean, orain "erromeria nazionalak" sortu ditugu. Jai mundialak izan nahi dute, handik eta hemendik hurbildutako dantzazaleen elkartoki, baina, su artifizialak bezala, eztanda egin orduko itzaltzen dira, tonaka erregai xahutuz eta zeruan izarrak ikustea eragotziko digun kea utziz. Erromeriak plaza eta herri guztietan sustatu, eta horiek funtziona dezaten oinarriak jartzen saiatu beharrean, dantzazale konbentzitu apurrak egun eta toki batean biltzeak erromeriaren ghettoa sortzeko lehen urratsa dirudi. Erromeriak folklorizatu, fosilizatu, eta urtean egun batera zokoratzeaz haratago, zaila da irudikatzea zein emaitza eskain dezaken horrelako ekitaldi batek.


Gogoeta prozesua . diariovasco.com\nZuhatzak gogoeta prozesua martxan jarri du. / SALEGI\nHemezortzi urtetik gora izango dira debar talde batek Zuha-tza Euskara Elkartea sortu zuela. «Eta zu bezalako zuhatzakide askori esker gure elkarte honek urte asko bete ditu», diote. Baina hainbeste urte euskararen alde lanean jardun arren, bere osasunaz, eta bereziki euskararen erabileraz kezkatuta jarraitzen dute. «Kezka hau zurea ere izango dela pentsatzen dugu», horrela izanik, orain dela hogei urte egin zuten bezala, atzera begira-tzeko, oraina aztertzeko eta Debako euskararen etorkizunaz berriro hausnarketa kolektiboa egiteko momentua iritsi dela uste dute.\nHorretarako, «zu bezalako euskaltzaleak bildu» eta gaur egun euskarak eta euskalgintzak herrian bizi duten egoera aztertu nahi dute, etorkizuneko helburu eta erronkak definitu ahal izateko. «Nondik gatozen, nola eragin dugun, non gauden, nora eta nola joan nahi dugun adostu nahi dute zurekin. Debako euskaltzaleon artean egingo dugun gogoeta hau udazkeneko hiru larunbatetan egingo da larunbat honetan hasiz eta azaroaren 5ean eta 19an jarraituz». Saioak Agirre Jauregian burutuko dira goizeko 10:00etatik 13:00etara. Parte hartu nahi duten pertsonak izena ematea eskertzen da koordinatzailea@zuhatza.com edo 943.19.13.83 telefonora deituz.


JJ8, hizkuntzaren oihanean galduta - Elhuyar Aldizkaria\nHasiera » Gai nagusiak » JJ8, hizkuntzaren oihanean galduta\nRobotak makinak dira; ez dute belarririk. Entzun ahal izateko, mikrofono bat behar dute; ahotsaren uhin hori digitalizatu, eta datu horietatik hizlariaren mezua zein den aurkitzen dute. Ingeniariek eta informatikariek hartu dute parte ahotsa ezagutzeko sistema horretan. Helburua ez da erraza: hizlariaren tonua eta dikzioa ia edozein dela ere ulertu behar du makinak mezua.\nLan horretarako, aurrez trebatu behar du makinak. Adimen artifizialaren teknikak dira. Ikasi egin behar du. Ez da harritzekoa; gizakiak ere horrela ikasten du. Umeek urteak behar izaten dituzte esaten zaizkien hitzak ezagutzeko, eta hizketarekin ematen zaien mezua harrapatzeko. Helduek ere gauza bera egiten dute hizkuntza berri bat ikasten dutenean. "Belarria egin" behar dute. Eta belarria egite horrekin ere ez da bukatzen ikasi beharrekoa.\nJJ8 robotak Nekez aurkituko duzu gatza egongelan esaldia jasotzen duenean, gauza asko egin behar ditu ulertu ahal izateko. Dagoeneko ezagutzen du bost hitzen segida, baina, orain, esaldiaren egitura zein den argitu behar du. Segmentatu egin behar du; alegia, jakin behar du Nekez aurkituko duzu hitzek multzo zentzudun bat osatzen dutela, gatza hitzak beste bat, eta egongelan hitzak beste bat. Eta argitu behar du zergatik osatzen dituzten multzo horiek eta ez beste batzuk.\nHorrez gain, hitzez hitz aztertu behar du. Jakin behar du aurkitu aditza dela, gatza izena eta abar. Eta lemak identifikatu behar ditu: aurkituko hitzaren atzean aurkitu lema identifikatu behar du. Alegia, jaso dituen hitzen oinarrizko forma izan behar du esanahia bilatzeari ekiteko.\nGizakion munduan barrena\nOraingoz, JJ8k ez du ezer ulertu. Badaki zer hitzek osatzen duten esaldia, nola antolatuta dauden eta nondik abiatu behar duen hitz bakoitzaren esanahia bilatzeko, baina ez du ezer ulertu. Ez du jakintzarik esaldia ulertzeko, ezta testuinguru bat ere. Baina, nahitaez, hurrengo urratsa Faustok esandakoa ulertzea da. Koitadua anbiguotasunaren munduan murgiltzear dago.\nZorionez, hitz horiek ez dituzte adiera asko. Itxuraz, gatza gatza da, hau da, ez dirudi hitz horrek sodio kloruroa ez den beste ezer adierazten duenik. Baina ez da guztiz egia: graziaren edo bizitasunaren sinonimo ere izan daiteke. Kasu honetan, JJ8k esanahi hori baztertu, eta Fausto sodio kloruroaz ari dela argitu beharko du.\nInformatikariek hori egiteko asmatu duten modurik eraginkorrena metodo estatistikoa da. JJ8k gatz lema testu askotan bilatu, eta aztertu beharko du zer beste hitzekin batera azaltzen den normalean. Lan zaila du; askotan azalduko zaio laborategi-giroko testuetan, baina horrek ez dio laguntzen. Argi eta garbi, Faustoren mezuak ez du kimikarekin inongo loturarik (edo hori uste du, behintzat). Hala ere, gatz eta aurkitu batera azaltzen diren testu gehienetan, gatza sodio kloruroaren sinonimoa izango da. Ez beti. Baina gehienetan hala bada, adiera horren aldeko erabakia --erabaki zaila-- hartu beharko du. Gaur egun, informatikariek lan txukuna egin dute makinek horrelako erabakiak har ditzaten, eta, hala ere, estatistika ez da beti modu onena hori lortzeko (litekeena da gatz eta aurkitu hitzak batera dituzten testuinguru batzuetan gatzaren esanahia grazia edo bizitasuna izatea).\nHitz bakoitzaren adiera zuzena aukeratzeko lanari desanbiguazioa deitzen diote informatikariek (eta hizkuntzalariek). Makinak hizketaldi bat ulertzeko ezinbestekoa da, eta, kasu askotan, gainditu beharreko arazo nagusia. Baina ez da arazo bakarra.\nFaustori ulertzeko, JJ8k beste maila bateko irakurketa bat egin beharko luke. Nekez aurkituko duzu esaldiaren benetako esanahia da Ez duzu aurkituko . JJ8 gajoak, ordea, baietz uste du; nekez hitzak adierazten duela ahalegin berezia egin beharko duela, besterik ez.\nBaina gizakiaren hizkera ez da argia eta zuzena izaten. Metaforaz, ironiaz, hiperbolez eta beste hainbat trikimailuz josita dago. Askotan, esaldi bat erabiltzen du esaldi horren esanahia ez den zerbait adierazteko. Gero arte esaten du jakinda gero ez dela inorekin elkartuko. Ordurik baduzu? esaten du zer ordu den galdetzeko, eta ez besteak ondo funtzionatzen duen erloju bat duela baieztatzeko. Beste adibide asko daude.\nJJ8k ahal izan duena ulertu du, eta ulertu duen horren arabera erantzuten du. Baina prozesu hori ere ez da erraza. Izan ere, elkarrizketa batean mota askotako erantzunak behar dira. Batzuetan datu bat bilatu behar da erantzuteko. Beste batzuetan azalpen oso bat. Beste batzuetan, probokazio bati erantzun behar zaio. Denetik dago.\nEta mota bakoitza bilatzeak berezko estrategia bat eskatzen du. Berriz ere, adimen artifizialarekin egiten dugu topo: galderak erantzuteko teknikak, bilaketa adimentsua, informazio-erauzketak, hizkuntza bat baino gehiagotan dagoen informazioaren itzulpen automatikoa eta abar. Eta, jakina, teknika horien konbinazioak ere beharrezkoak dira.\nRobotaren lana forma hartzen ari da. Esan daiteke erantzuna bilatuta zailena egin duela. Baina ez du guztiz bukatu. Erantzun horri hizketa-forma eman behar dio. Hizkuntza sortzeko teknikak erabili behar ditu. Nolabait, atzeranzko bidea da. Ahotsa jaso du, esandakoaren hizkuntza analizatu du, ulertu du, erantzun bat bilatu du, eta, orain, alderantzizkoa egin behar du. Erantzunari hizkuntzaren arauak aplikatu, eta hitz egiteko egokia den testu bat sortu behar du.\nEta, azkenik, JJ8k ahotsa sintetizatu behar du testu horretan dagoena esateko. Agian, horixe da errazena. Ahots sintetikoaren sorrera garatuta dago neurri handi batean, ez bada emozioak eta oso tonu berezia behar direla.\nAzkenean! Robotak erantzun du. Kasu honetan, Faustok sukaldera joateko esan dio JJ8ri. Besterik ez. Robotak ez zuen erantzuteko beharrik ere. Sukaldera itzuli, eta han gatza (gatzontzia) bilatzen hasi behar zuen. Baina erantzun egin du, eta, egia esan, erantzunari esker daki Faustok zer pentsatu duen JJ8k.\nFausto ez dago oso pozik, robot sukaldariak ez baitio guztiz ulertzen, eta horrek behartzen du modu zehatz eta argian hitz egitera. Baina elkarrizketa artifiziala sortzen zer zaila den ikusita, pozik egon beharko luke Faustok.\nJJ8 ez da benetakoa. Makina bati hitz egiteko gaitasuna emateak dituen zailtasunak aurkezteko adibide gisa jaio da. Baina haren ordezko robot errealek antzeko zailtasunak gainditu behar dituzte, izango dituzten aplikazioen arabera. Agian, ez dituzte JJ8 robotak egiten dituen urrats berberak edo ordena berberean egingo. Baina, kasu guztietan, atzean dagoen zientziak eta teknologiak hizkuntzaren prozesamenduarekin dute zerikusia. Benetako makina hizlariek dituzten zailtasun handienak gizakion hizkuntza prozesatzekoak dira.\nBide horretan, aurrera egin dute ikertzaileek. Dena dela, adituak ados daude: asko falta da oraindik pertsonek bezala hitz egiteko ahalmena izateko makinek. Ikerketa hasierako urratsetan besterik ez dago, baina jadanik eginda dagoen lana harrigarria da; alde batetik, informatikarien eta hizkuntzalarien elkarlanak erakutsi du zein diren solasaldi artifizialaren zailtasunak, eta, bestetik, urrats gehienetarako estrategiak garatzen hasita daude. Ez da gutxi.


EHUk uztailaren 6tik 8ra egingo du selektibitatea; ekain amaieran NUPek | Gizartea | Berria\nEHUk uztailaren 6tik 8ra egingo du selektibitatea; ekain amaieran NUPek\nProben ezohiko deialdia uztailaren bigarren hamabostaldian egingo dute. Ebaluazio diagnostikorik ez dute egingo kurtso honetan\nUnibertsitatera sartzeko probak, Iruñean, 2018an. IÑIGO URIZ / FOKU\nUnibertsitatera sartzeko probak uztailaren 6tik 8ra bitartean egingo dituzte Araban, Bizkaian eta Gipuzkoan, eta ekain amaieran Nafarroan. Espainiako Hezkuntza ministro Isabel Zelaa erkidegoetako ordezkariekin bildu zen atzo, eta bileran parte hartu zuten Carlos Gimeno Nafarroako Hezkuntza kontseilariak eta Cristina Uriarte Jaurlaritzako Hezkuntza sailburuak.\nEuskal Herriko Unibertsitateak uztailaren 6tik 8ra egingo du ohiko deialdia, eta uztailaren 20tik 22ra ezohikoa. Ohiko deialdiaren emaitzak uztailaren 15ean jakinaraziko dituzte, eta ezohikoenak, hilaren 29an. Gimenok, berriz, jakinarazi zuen Nafarroan ez dituztela datak zehaztu, baina gutxi gorabeherakoak eman zituen: ekainaren amaieran egingo dute ohiko deialdia, eta uztaileko bigarren hamabostaldian ezohikoa. Ikasleek kezka adierazia zuten selektibitatearen eta baxoaren inguruan.\nJaurlaritzak adierazi duenez, «bere eskumen berezitasunagatik definitutako eskumen eremuan oinarrituta, Euskadi arduratuko da egungo probak egokitzeaz, ebaluazio irizpideak berrikusteaz edo proba mota malgutzeaz. Lan hori Euskal Herriko Unibertsitatearekin koordinatuta egingo da». Uriartek azaldu du «oso garrantzitsua» dela data zehaztea, hezkuntza komunitateak lanak antolatu ditzan.\nHego Euskal Herrian, aurreko astean jakinarazi zen hautaproba atzeratzeko erabakia, baina zehazteke zegoen ikasturte honetan egingo ote ziren, eta noiz. Adostu dute «azterketa eredua salbuespen egoerara» egokitzea, horrek ikasleei eragin ez diezaien. Espainiako Hezkuntza Ministerioak eman du albistearen berri, ohar batean; halaber, jakinarazi du Lehen Hezkuntzako hirugarren eta seigarren mailetan bertan behera utzi dituztela eta DBHko laugarren mailan egin ohi diren ebaluazio diagnostikoko probak.\nLan eskaintza publikoari dagokionez, Uriartek azaldu zuen Jaurlaritza aztertzen ari dela ekainaren 20an egitekoak diren proba atzeratzeko aukera. Nafarroak, ordea, «kudeaketa administratiboak nahikoa aurreratuta» dauzka, eta «egokitu daiteke jokaleku ezberdinetara», Gimenoren arabera.


Debagoieneko ospitalean "ziurtagiriak lortzeko" egin direla kontratazioak dio ELAk - Debagoiena - Goiena.eus\nDebagoieneko ospitalean "ziurtagiriak lortzeko" egin direla kontratazioak dio ELAk\nMirari Altube 2016-06-17 09:03\nELAk salatu du Osakidetzak Debagoieneko ospitaleko "lantaldea indartzeko" egin dituen kontratazioak "auditoretza egin arte" direla. Astean dabiltza egiten auditoretza hori Joint Comission izeneko kalitatezko ziurtagiria lortzeko. Ospitaleko ordezkariek, ostera, argitu nahi izan dute ikuskatzaileen "lanak arindu" gura izan direla errefortzuen bitartez.\nOspitale horretako langileen beharren gainean EH Bilduko parlamentari Rebeka Uberak galdera egin zuela legebiltzarrean dio ELAk, eta hari erantzunez Darpon sailburuak erantzun zuela sartu berri diren erizainek "lanean jarraituko" dutela Joint Comission enpresaren auditoretza egin arte, erizainen erregistroak hala eskatzen duen unitateetan. ELAri "eskandaluzko erantzuna" iruditu zaio eta sailburuari eskatu dio ziurtagiri horiekin "propaganda egiteari uzteko", eta baliabideak erabil ditzala gaur egungo lantaldea egonkortzeko eta gehitzeko.\nEra berean, osasunarekin zerikusirik ez duen "propaganda kanpaina" jarri duela martxan Osakidetzak dio sindikatuak, eta hain zuzen prozedura judizial bat ireki berri dela "diru publikoa desbideratu izanagatik" propaganda "modu iruzurtian" egiteko.\nIkuskatzaileen lana arindu\nDebagoieneko ospitaleko ordezkariek argitu gura izan dute Joint Comission-en oinarritutako "kalitate ezaugarriekin" egiten dutela lan, eta pazienteari ematen zaion arretaren "kalitatea eta segurtasuna hobetzeko" dabiltzala auditoretza egiten. Gaineratu dute, "pazientearen onurarako" den eta nazioarteko ospea duen ziurtagiria dela, eta pertsonala "esfortzu handia" egiten dabilela horretarako: "Batez ere erizainak; izan ere, historia klinikoan eta ikuskapen eta trebakuntza jardueretan erregistro berriak garatzeko lan sakona egiten dabiltza".\nEra berean argitu gura izan dute "esfortzu handia" eskatzen duen ikasketa fasea bizi izan dutela, beste "edozein hasierako prozesutan" legez: "Baina etapa hau pasatu ostean lan jarduna hasierako mailara itzultzen da. Horregatik, lan egiteko modu berria bultzatu ahal izateko ikuskatzaileen eguneroko lanak arindu behar izan dira errefortzuen bitartez, eta horiek bukatuko dira auditoretza amaitutakoan".


“Eskaintzen dizkiguten baldintzekin ezingo ditugu gure printzipioak bermatu, eta horregatik erabaki dugu honekin ez jarraitzea” : Irutxuloko Hitza\n“Eskaintzen dizkiguten baldintzekin ezingo ditugu gure printzipioak bermatu, eta horregatik erabaki dugu honekin ez jarraitzea”\nLarunbatean itxiko dute behin betiko Bretxa merkatuko Azkena taberna. Iñigo Masek eta Mertxe Bengoetxeak 2001. urtean sortu zuten, eta hemezortzi urte eman dituzte merkatuan lanean. Birmodelazioaren ondorioz ezarri dizkieten baldintzekin ez daude ados, eta negozioa ixtea erabaki dute.\nIñigo Mas eta Mertxe Bengoetxea, Azkena tabernako jabeak. (Argazkia: Irati Salsamendi)\nZer nolako eskaintza ematen du Azkena tabernak?\nGehienbat pintxoak lantzen ditugu, eta gure ibilbidea duela 18 urte hasi genuen Bretxa merkatuan. Duela lau urte gure taberna pareko lokala hartu genuen, hango harakina erretiratu egin zelako, eta mahai batzuk jarri genituen. Hasi ginenean pintxo sinpleak egiten genituen, baina denborarekin lantzen joan gara, eta azkenean, horietako asko sardexka eta labanarekin jan behar dira. Gainera, saiatu gara bezero guztientzat jangarriak diren pintxoak eskaintzen, eta, horregatik, gure pintxo asko glutenik eta laktosarik gabekoak dira.\nGure bezeroen gehiengoek 40 urte baino gehiago dituzte, eta normalean lasai eta eroso egotea gustatzen zaie. Horregatik dauka garrantzia mahaien guneak, horretarako aukera ematen duelako.\nZein da zuen ibilbidea?\nGuk 31 urte daramatzagu ostalaritzan lanean, biok batera. Martin Berasategiren jatetxean ibili ginen lanean, eta horrek itzala utzi zigun. Berasategirekin aritu ginen Bodegon Alejandro jatetxean, eta Lasarteko jatetxe berrira mugitu ginen berarekin. Han ibili ginen denbora batez, eta gero aldatzea erabaki genuen. Gure kabuz negozio bat zabaldu genuen, Zabaleta kaleko Diz taberna, eta han egon ginen hiru urtez. Hori eta gero Bretxako tabernan hasi ginen.\nNolakoak dira zuen bezeroak?\nDenetarik etortzen da gurera, eta nahiko bezeria orekatua lortu dugu, esaterako, Bretxako postuetara erostera etortzen den jendea eta poteatzera propio etortzen direnak. Beste bezero mota bat da merkatura erostera etortzen diren kanpotarrak, Donostiara etortzen direnean ohitura hori dutenak. Horiek oso gustuko dute merkatua, eta saiatzen dira hirian nola bizi garen ikusi eta ezagutzea. Horiek munduko toki askotatik etortzen zaizkigu: Japondik, AEBetatik, eta abar. Guretzat hori oso aberasgarria izan da, leku askotako jende asko ezagutu dugulako.\nBestalde, betiko bezeroak ere baditugu, eta guretzat ez dago bezero hoberik bestea baino. Denak dira garrantzitsuak, eta guztiei modu berean kasu egiten saiatzen gara. Azken finean, niretzat hori da profesionaltasuna. Gainera, gure negozioan egun bakoitza egun berri bat da.\nMerkatuko taberna bakarra zarete?\nBeheko solairuan, hau da, merkatuan egon den taberna bakarra gurea izan da. Merkataritza-gunean, aldiz, beste bi taberna zabaldu zituzten. Bretxak aldaketa asko izan ditu urtez urte.\nZergatik erabaki duzue taberna ixtea?\nBretxan aldaketa handi bat jasaten ari da, eta horren ondorioz, merkatua Arrandegi eraikineko 0 solairura mugituko dute. Guk, taberna gisa, lan baldintza zehatz batzuk lortu ditugu gure kokalekuan, eta, guretzat, leku berrira aldatzeko ezinbesteko baldintza zen ezaugarri horiek mantentzea, orain arte egin dugun lana egiten jarraitu ahal izateko. Baika promotorearekin urte eta erdiko negoziazioak izan ditugu, baina ez dugu lortu adostasun batera iristea.\nGu beti modu askean egin dugu lana ostalaritzan, beti egin izan dugu gustuko genuena, eta gustuko genuen moduan. Orain 47 urte ditut, eta modu berean lana egiten jarraitzea gustatuko litzaidake, inork inposatu gabe zer eta nola egin behar dudan. Lan-printzipio batzuk ditugu, eta horiek mantendu nahi ditugu. Baikak eskaintzen dizkigun baldintzekin ezingo ditugu printzipio horiek bermatu, eta horregatik erabaki dugu honekin ez jarraitzea.\nGure bezeroei printzipio horietan oinarritutako zerbitzu bat eskaintzea lortu dugu, eta eskaintzen diguten kokalekura mugitzea atzera egitea litzateke.\nNola bizi duzue erabakia?\nHemezortzi urtetan lan asko egin dugu, eta proiektu oso polita eraiki dugu. Energia eta denbora asko eskaini dizkiogu negozioari, egunero hamabi edo hamahiru ordu, eta nahi genuen forma ematea lortu dugu. Asko mimatu dugu proiektua, eta logikoki, pena handia ematen digu.\nHala ere, gauza positiboak nabarmendu nahi ditugu. Azken egun hauetan jendearen erantzuna izugarria izan da bisitan, eta gure lanaren errekonozimendu gisa bizitzen ari gara hori. Jende askok ez du egiten dugun lana baloratzen, baina gure bezeroek euren esker hona erakutsi digute.\nZein da zuen asmoa hemendik aurrera?\nLehenik eta behin, oporrak hartu eta denbora batez deskantsatu. Negoziatzen aritu garen urte eta erdia oso neketsua izan da. Eta gero, bada, ikusiko dugu. Gaztelaniaz esaten den bezala, ahuntzak mendira jotzen du, eta ziur aski beste negozioren bat zabalduko dugu. Baina lasaitasunez pentsatu behar dugu, eta denbora hartu ikusteko zer egin nahi dugun.\nAzken aldian betiko taberna ugari ixten ari dira Donostian. Zein irakurketa egiten duzu horren inguruan?\nEgoera zaila da. Argi ikusten dena da badagoela jende bat, tabernetan inbertitzen ari dena, eta berdin zaizkie profesionaltasuna eta kalitatea; saltzea da euren helburua. Asko hitz egiten da zero kilometroko produktuei buruz, baina ez dago babes nahikoa hori sustatzeko. Gure tabernara etortzen diren Parte Zaharreko bezero askori entzuten diet penaz hitz egiten auzoari buruz. Lehen kuadrilla askok hamabost tabernatan egiten zuten poteoa, eta gaur egun bi tabernatan bakarrik sartzen dira.\nNik itxaropena daukat, joera hau denboraldi baterako besterik ez dela izango, eta aurrerago dena bere jatorrira itzuliko dena. Egoera hau sostengaezina da, eta ezin du horrela izan betiko. Nik uste dut egoera aldatu egingo dela, izan ere, ostalaritzan sartzen ari den jende gazteak ezin ditu Parte Zaharreko alokairuak ordaindu, ezinezkoa da, baina denborarekin nik uste dut eztanda egingo duela, eta jatorrira itzuliko dela.\nOstalaritzak eragina du auzoko gizarte-egituran?\nBai, noski. Nire taberna kokaleku xelebre samarrean dago, merkatu batean, baina hala ere, nire bezeroen artean auzoko kuadrilla asko daude. Gertuko zerbitzu bat eskaintzeak egiten du jendeak zugan konfiantza izatea, eta pertsonen arteko loturak eraikitzea. Zoritxarrez, hori amaitzen ari da, besteak beste, prezioen altuen eraginez. Gaur egungo gazteek ezin dituzte hamabost txikito edan egunero; noski, ez da gomendagarria, baina hitz egiteko modu bat da. Poteatzeko ohitura, garai batean ezagutzen genuen bezala, bukatzen ari da. Pena da, izan ere, auzoko kaleetan poteatzeak lotura bat eraikitzen du, eta laguntasuna sortzen du. Tabernetan ez dugu bakarrik edaria eta janaria zerbitzatzen, beste funtzio batzuk ere betetzen ditugu.\nNola eragiten du horretan turismoak?\nNik ez dut gaizki ikusten gure hirira turistak etortzea, gaizki ikusten dudana da erabiltzen diren moduak. Gure tabernan, esaterako, ez dugu uzten inork pintxoak barratik hartzerik, guk zerbitzatzen dizkiegu. Bezeroek jaten dutenaz kezkatzen gara, eta kalitatezko zerbitzua eskaintzen saiatzen gara. Askori interesatzen zaie ahalik eta gehien kontsumitzea, eta ez zaie inporta bezeroa zaintzea. Guk lotura bat egiten dugu bezeroekin, eta gurera itzul daitezen nahi dugu. Gure tabernara etortzen diren turisten artean denetarik dago, eta askok hiria errespetuz ezagutzeko gogoa dute.\nHorregatik, nik ez diet erru guztia botatzen turistei, erru gehiago du eredu kaltegarriko negozioak sustatzen dituenari.\nNola uste duzu eragingo diola auzotarrei Bretxaren birmoldaketak?\nNik espero dut onerako izatea. Uste dudana da lanek luzerako joko dutela, eta hori oso nekagarria izan daiteke jendearentzat. Nik espero dudana da goiko solairura igotzean nire kideek ondo egoteko baldintzak izatea. Hiri honetan gastronomiari ematen zaion garrantziarengatik, nire ustez merkatuak lehen eraikinean [Arkoak eraikina] egon beharko luke, eta ez Arrandegian. Beste guztiak, atzetik joan beharko luke. Donostiak merkatu bat merezi du.\nNire ustez, proiektu bat eraikitzen denean ezaugarri ekonomikoei begira, eta ezaugarri profesionalei lehentasuna eman gabe, epe luzera kaltegarria da hori. Hala ere, toki berri bat izango da, eta aukera berri bat da.\nNola izango da Azkena tabernaren azken eguna?\nLarunbata izango da azken eguna. Bazkariak emango ditugu ohi bezala, eta hiruretan itxiko dugu taberna behin betiko. Gogorra izango da, baina ez dago atzera bueltarik.


Aisialdiko begirale eta zuzendaritza ikastaroetarako laguntzak - Gazteberri.eus\nAisialdiko begirale eta zuzendaritza ikastaroetarako laguntzak\nPublished11 azaroa, 2021\nNafarroako Gazteriaren Institutuak aisialdiko begirale eta zuzendaritzarako ikastaroak burutzeko laguntzen deialdia ireki du. Guztira 35.000 euro bideratuko dira. Laguntzak eskatu ahal izango dituzten Nafarroan erroldatuta dauden 31 urtetik beherako gazteek, betiere, horrelako ikastaroren bat egiten duten lehen aldia bada eta ikastaroa aurtengo urriaren lehena eta 2022. urteko irailaren 30 bitartean burutzen bada.\nLaguntza horien bidez, onuradunek matrikula gastuen erdia ordaindu ahal izango dute aisialdi begiraleen kasuan eta, betiere, 175 euroko mugarekin. Zuzendaritzarako ikastaroen kasuan, matrikularen % 90 arte ordainduko da, 360 euroko mugarekin.\nIkastaroak Nafarroan aintzat hartzen diren aisialdiko bederatzi eskoletako batean egin beharko dira: Urtxintxa Aisialdiko Eskola (Iruña), Itaka Escolapios Fundazioa- Lurberri Eskola (Iruña), Gurutze Gorria – Nicasio Landa Aisialdiko Eskola (Iruña), Aisialdiko Elizbarrutiko Eskola (Iruña), Alarca Aisialdiko Eskola (Lizarra), Lantxotegi Eskola (Berriozar), Berriozarko Udal Eskola (Berriozar), Micudala (Iruña) eta 42 grados (Tutera).\n2020/21 ikasturtean, 149 emakume gaztek eta 80 gizon gaztek jaso zuten aisialdiko begirale edo zuzendari titulua. 229 gazte horietatik guztietatik 205 gazteri dirulaguntza eman zitzaien\nPrevious Zazpi BiziPuntu berri Lea Artibain eta Busturialdean\nNext 25 eta 74 urte bitarteko gipuzkoarren % 14,4k ohiko prestakuntza-jardueretan parte hartu du aurten


Antolaketa - Donostiako Piratak : Donostiako Piratak\nAdin mugarik ez duen mugimendua da Donostiako Piratak, festak halako mugarik izan ezin duenez gero.\nGaur egun, Donostiako Piraten bizkarrezurra Kofradiek osatzen dute. Iruñean eta Baionan Peñak bezala, Gasteizen Neskak eta Blusak, eta Bilbon Konpartsen pareko, Donostian Kofradiak sortu ziren 2012. urtetik aurrera. Jaietan herritarren parte-hartze zuzena bermatzeko pentsatu ziren. Gaur egun, hamarretik gora Kofradiak osatzen dute Donostiako Piraten mugimendua, bakoitzak bere txaleko eta nortasuna aldarrikatuz.\nKofradia guztietako ordezkariak Ontziola izena duen eta mugimenduaren zuzendaritza-exekutiboaz arduratzen den gunean elkartzen dira hainbat erabaki hartzeko. Mugimenduaren erabaki gune nagusia, ordea, urtean bi edo hiru bider kide guztiak biltzen dituen asanbladak dira: Flamenkadak.\nKofradiez gain, mugimenduaren giharrak diren Lantaldeak ere badaude. Ardura, Kofradietan parte hartzen duten kideek osatzen dituzte lantaldeak. Izan ere, hainbat lan-talderen eginbidea, batez ere, Aste Nagusi Pirataren garaira mugatzen bada ere, beste hainbatek urte osoan zehar dihardute.\nEzin ahaztu ere, Donostiako Piraten mugimenduaren oinarrian dauden bolondresak. Alde batetik Donostiako Piraten mugimenduaren barruan urte osoan zehar edota Aste Nagusian zehar dihardutenak. Bestetik Donostiako Piratoi euren elkartasuna eta denbora eskaintzen dien milaka bolondres, eta baita sare lanean aritzen garen hainbat herri mugimendu eta elkarte ere.


Pilosopi ta Teologian gallendu zan, eta ogetabost urtegaz, irakaslea ospetsu lez gustien txaloak irabazi zituan.\n2. 1900-1939 bizkaiera saiakera-liburuak gmant 0069\nMendi gurenak alde batetik naiz bestetik begiratu, danen arrtean gallentzen diran lez, Zumarraga goragarria, gauza gustietan gallentzen zan.\n3. 1900-1939 gipuzkera literatur prosa ldi il 0002\nMutikoa, koskortu-ala, gallendu egin zaigu.\n4. 1900-1939 sailkatu gabeak hilabetekari, noizbehinkariak,..... jzale 1931 00171\n5. 1940-1968 gipuzkera saiakera-artikuluak etxde 0149\nBa'daiteke, Menendez y Pelayo'k zorrotzegi ebaztea Olabide'ren olermen doai urria, nolabaiteko atsegin-ezak eraginda edo, baiña, dena den, Limatar euskotarra etzen gallendu erdal-literatur-ereintzan.\n6. 1940-1968 gipuzkera saiakera-artikuluak onaind 0067\nAugatik saia oi gera guztiok, zerbaiti ekiñik, eta geure nortasuna erakutsiz, izena gaillendu ta erpin jarten.\n7. 1969-1990 bizkaiera saiakera-artikuluak onaind 0087\nJainkoa saiets utzi gabe bada ere, gizona gaillendu bear omen da gaur-egun.\n8. 1969-1990 euskara batua administrazio-idazkiak gipuzkoako ekonomia 0190\n9. 1969-1990 euskara batua administrazio-idazkiak gipuzkoako ekonomia 0190\n10. 1969-1990 euskara batua haur-/gazte-literatura l. izagirre 0034\n11. 1969-1990 euskara batua literatur prosa imuj azbel 0013\nApaizak, zurrumurrua gailendu nahian-edo, ozenago hotsegin zuen sermoia.\n12. 1969-1990 euskara batua literatur prosa j.a. arrieta 0370\nBaina, edozein saio eginda ere, beti xehetasuna gailentzen zen orotasunaren gain; parteek zalantzan jartzen zuten osotasunaren oreka; Hadrianoren ahotsa galdu egiten zen hainbat oihuren artean.\n13. 1969-1990 euskara batua saiakera-artikuluak r. manjon 0013\nEtxahun eta Manikeismoa Etxahun Irurik euskal kulturan eta bereziki Zuberoan gailendu den koblakari baten bizitza gora-beheratsua aurkeztu nahi digu; Pier Topet ez da, abertzaletasunaren iharduera politikari begira behinik behin, bat ere arikorra, baina bere hizkuntza minoritarioaren kulturari on eritzi nahi dion gizartearen literaturan baliotsu suertatu da (alderik garrantzitsuenetariko batetan: koblakaritzan).\n14. 1969-1990 euskara batua saiakera-artikuluak x. mendiguren b. 0976\nLeizarragaren itzulpen ia hitzez-hitzezkoa bezalako zenbait kasu salbu, lehen mendeetan egokipen edo moldapen gisakoak gailentzen direla esan dezakegu, eta sintaxia eta hiztegiari dagokionean jatorrizko hizkuntzaren eragina aski nabarmena dela itzulpen gehienetan.\n15. 1969-1990 euskara batua saiakera-liburuak palt 0332\nHau gailendu zen herrian, latin zaharra ez zekien jende artean.\n16. 1969-1990 euskara batua saiakera-liburuak palt 0340\nHorrezaz gainera, fonetika aldakuntzak ia beti bertso gutxitan gertatzen direnez gero gertatzen ez diren baino gutxiagotan bederen, ritmoa beti gailentzen da eta somatzen, honako bertso honetan edo harako hartan (fonetika aldakuntzak egin gabe irakurtzen bada) hain nabarmen ez bada ere, irakurleak belarria erne eta zoli samarra baldin badu behinik behin.\n17. 1969-1990 euskara batua saiakera-liburuak azurm 0280\n18. 1969-1990 euskara batua saiakera-liburuak oñatilib 1982 0085\nXVIII. mendera arte abeltzainak gailendu zirela badirudi ere, harrez gero galtzaile bihurtu zitzaizkigun, laborantzak abiada azkarra hartu baitzuen.\n19. 1969-1990 euskara batua saiakera-artikuluak k. zuazo 0270\n20. 1969-1990 euskara batua saiakera-liburuak bizkpresak 0036\nDenen gainetik, Berriz, Markina-Xemein eta Orozko gailentzen dira hamarnakin.\n21. 1969-1990 euskara batua saiakera-liburuak bizijator 0027\nEritzi honek, duela 30 urte zientziaren eremuan gailendu zelarik, eragozpen handi samarrak ezarri zizkion biziaren jatorriaren arazoa argitzeari.\n22. 1969-1990 euskara batua saiakera-liburuak bizijator 0092\nMusker izugarri edo dinosauruen lehen asabak agertu ziren; ondorengo garaietan Lurrean gailendu ziren narrasti erraldoiak.\n23. 1969-1990 gipuzkera ikasliburuak jesusen jarraitzaile 1985 0024\nEroriko dira nere etsaiak, eta ez zaizkit gaillenduko.\n24. 1969-1990 gipuzkera literatur prosa salmutegia 0220\n25. 1969-1990 gipuzkera saiakera-artikuluak j.j. bergaretxe 0010\nOnek ez du esan nai, bakarrik, edo inguruan iñor gabe bizi geranik, ez, bada uri aundietan gertatzen zaigu batez ere, gaitz izugarri onen gallentzea.\n26. 1969-1990 gipuzkera saiakera-liburuak m. manterola 0018\nBeraz, jakinduria indarraren aurka, eta jakinduria gallendu.\n27. 1969-1990 gipuzkera saiakera-liburuak j.l. iriarte 0157\n28. 1969-1990 gipuzkera saiakera-liburuak latxaga 0298\nKamon Aznar arte aztertzalleak dionez 16 garren gizaldian Espanian agertzen dan artilari onena, Miguel Angel bera gallendu zuna.\n29. 1969-1990 sailkatu gabeak egunkariak deia 1983 0001\nEuropear ondasun diren hizkuntza eta kulturen ikerketa eta bultzatzean gailendu diren pertsona eta instituzioak saritzen dira erakunde honen Ossian sariz.\n30. 1969-1990 sailkatu gabeak egunkariak matx 0001\nBizkaian 1959tik 1966ra joka ziren txapelketa haietan parte hartu ez zutenetatik bertsolari bat gailendu da: Xabier Amuriza.\n31. 1969-1990 sailkatu gabeak astekari eta hamaboskariak zer 1986 0001\nEta Laterri orreitan azterketarik onenak egin eta gaillendu al izatea, niri orain jazo jatan lez, ertilari batek irabazi leiken saririk onena da.\n32. 1969-1990 sailkatu gabeak hilabetekari, noizbehinkariak,..... txill 0001\nArabitarrak, Mahomet-en mezuak indarturik, Ipar Afrikan barrena hedatu eta gailendu baino lehenago, Maghrebeko eskualdea ez zegoen hutsik.\n33. 1969-1990 sailkatu gabeak hilabetekari, noizbehinkariak,..... urraspide 1982 0001\nLuzarorako badaukazu ere ez amore eman irakurketari gogaitaldia gailenduko duzu eta.\n34. 1991> euskara batua bertsoak l. beloki 0042\n35. 1991> euskara batua haur-/gazte-literatura m.e. ituarte 00220\nHilabete luzeetako gogoeten helburua betea zuen, tristura gailendu zitzaion, txistua ezpain artera altxatu eta Inguruko abestiaren nota alegerak hedatu zituen, danborraren kolpe pausatuak, ondoko espaloi desertuan prozesio-pausoak ematen zituen bitartean.\n36. 1991> euskara batua haur-/gazte-literatura i. goikoetxea 00113\nEZ! ezinaren muga gailenduz Ezin daiteke!\n37. 1991> euskara batua haur-/gazte-literatura a. kazabon 00025\nEgia esan, Bilintx bertsolari polita zen, baina bat-batean erraz gailentzen nintzaion.\n38. 1991> euskara batua liturgia abendualdia 00030\n39. 1991> euskara batua literatur prosa j. urrujulegi 00140\nHalere, zenbaiten ustetan bere irudiarekin erraz asozia zitekeen bertsio abrakadabrante, lazgarri eta morboso bat gailendu zen, espetxeko populazioan lur apatzean itsatsi zena:\n40. 1991> euskara batua literatur prosa m. lopez 0026\n41. 1991> euskara batua literatur prosa x. arregi 0056\nZoria izatea da dena: instintuen eta intelektuaren anarkia ez da askatasuna, eta hezkuntza, kultura, bere buruaren nagusitasun hutsezinaren bitartez bakarrik gailentzen da virtuosoa, naturak dohatsuki dotatuak soil edo baldintza dohatsuetan altzoratuak izan direnen gainetik.\n42. 1991> euskara batua literatur prosa pper 0099\nEdozein antropologo txorok badakien gauza dun, gizarte sistema batek hondoa joxea duenean, emakumea gailentzen dela beti, agonian den sistema horren alde; eta alderantziz, sistema zaharkitua ahuldu ahalean nagusitzen hasten den sistema berriaren berpiztean berriz, gizonezkoak izaten direla buru.\n43. 1991> euskara batua saiakera-liburuak i. galarraga 00051\n44. 1991> euskara batua saiakera-liburuak eskubide errealak 00037\nKzren irizpide liberal horren arabera, ondasunak gozatu eta xedatzeko eskubidea da jabaria edo jabetza, eta kasutan bakarrik murriztu edo mugatu daiteke, titularraren nahierarako interesa gailentzen baita.\n45. 1991> euskara batua saiakera-artikuluak j.m. muxika 00065\nGai orokorrak gailentzen dira egunkarietan eta hainbat gai berezi beroien parte dira.\n46. 1991> euskara batua saiakera-artikuluak j.m. muxika 00065\nAstekariak, gai orokorretan eta emakumeei zuzendutako gaietan gailentzen dira. Gai orokorreko astekari guztien artean, bi gehigarrik guztien %68 egiten dute. Hilabetekariak emakumeei eta zientziei buruzko gaietan nabarmentzen dira.\n47. 1991> euskara batua saiakera-liburuak j. arruti 00024\nAbenduan, berriz, Camagûey-n zegoen Suarez Valdes eta Navarro jeneralek Maceo eta Gomezen matxinatuak gailendu zituztenean.\n48. 1991> euskara batua saiakera-liburuak kazetjardun 1991 0060\n49. 1991> euskara batua saiakera-liburuak bizi kalitatea 0024\nHaatik, OLBKren neurketa tresna gehienetan hiru elementu garrantzitsu gailentzen dira:\n50. 1991> euskara batua saiakera-liburuak gipuzkoako flora 0007\nHasiera batetan, herrialde hau piriniar eta atlantiko-europar eskualdeetan kokatu behar da, eragin europar eta iberiarrak dituen eskualde konplexu batetan egon arren, ezaugarri europarreko osagai faunistiko eta floristikoak gailentzen direlarik.\n51. 1991> euskara batua saiakera-liburuak hezksaila batx 1994 0016\nProzesu horiek guztiek adimen-egiturak eta Matematika baino urrunago doazen jarrerak sortzen laguntzen dute, eta, beraz, haien balio hezitzailea gailendu egiten da.\n52. 1991> sailkatu gabeak egunkariak egunk 1998 00022\nLugañene aise gailendu zitzaien atzo Fortuna eta Ur Kirolak-i\n53. 1991> sailkatu gabeak egunkariak a. zavala 0071\nOndoren, errepublika-zaleak gaillendu Frantzian, eta berak Inglaterrara aldegin bear izan zuan.\n54. 1991> sailkatu gabeak egunkariak bao 1997 0006\n55. 1991> sailkatu gabeak egunkariak bao 1997 0006\n56. 1991> sailkatu gabeak egunkariak egunk 1997 0004\nPozik agertu zen Begoña Lasagabaster EAko diputatua agirien desklasifikazioagatik, Zuzenbide Estatua gailendu dela esan nahi duelako.\n57. 1991> sailkatu gabeak egunkariak egin 1991 0016\n58. 1991> sailkatu gabeak egunkariak egunk 1991 0010\nCatalan bigarren bozketan gailendu zitzaion Javier Luis del Castillo, Zangotzako alkate eta atzo arte Federazioko buru izan denari.\n59. 1991> sailkatu gabeak astekari eta hamaboskariak ttipi-ttapa 1998 00029\nBatez ere pilotari afizionatuentzat ona izanen da, bi enpresa izatearekin aukera gehiago izanen baitute profesionaletara pasatzeko. Gainera, afizionatutan pixko bat gailenduz gero kontratu hobeak eskainiko dira, bi enpresak pilotari horren jabe izan nahiko dute eta\n60. 1991> sailkatu gabeak astekari eta hamaboskariak e. arozena 00004\nTiro hotsen ordez, txanpon eta diru-makinen zalaparta gailendu da, apostua legalki onartua dagoen Estatu Batu bakarrean, Nevadan.


EACNUR eta Munduko Medikuak, "Ahaztutako Krisien Funtserako" aukeratutako proiektuak | Nafarroako Kutxa Fundazioa\nEACNUR eta Munduko Medikuak, "Ahaztutako Krisien Funtserako" aukeratutako proiektuak\nNafarroako Kutxa Fundazioak 150.000 euro bideratuko ditu 2018an krisi humanitarioen arloko bi proiektu baliabidez hornitzeko. Hain zuzen, luzaro irauten duen egoera batean nazioarteko nahikoa laguntza jasotzen ez duten bi proiektu dira.\nAdituen batzorde batek erakunde adituen 8 proiektu balioetsi ditu guztira, eta bi proiektu lagunduko dira: lehena, EACNUR erakundearena, Afrika Erdiko Errepublikan osasunaren arloan esku hartzeko ekimen bat; bigarrena, Munduko Medikuak erakundearena, Saharar Errefuxiatuen Kanpamentuetan, herrialde horretako saharar eremuetan arazo oftalmologikoak arintzeko.\nAhaztutako krisiak, hain zuzen, krisi humanitario larriak dira, Nazioarteko Komunitatearen eskutik erantzun eskasa jasotzen edo erantzunik jasotzen ari ez direnak. Hala, ez dute babesa emango dien estaldura mediatikorik ere. Egoera hori denboran luzatzen bada, kaltea jasan duten pertsonengan eragin kroniko txarra baino ez da etorriko, eta kolapso humanitarioa ere ekar lezake horrek.\nEkarpen ekonomikoaz gain, Nafarroako Kutxa Fundazioaren asmoa da arreta sozial handiagoa lortzea gertatzen ari diren eta gizartearen zati handi batentzat ezezagunak diren egoera horien gainean. Horregatik, Nafarroako Kutxa Fundazioak bere baliabideetako batzuk bideratu nahi ditu era horretako krisi humanitarioek jasotzen duten arreta urria arintzeko.\nHedatzea lehentasunezko helburua da, komunikabideen edo beste bide batzuen bitartez (hitzaldiak, erakusketak, dokumentalak...). Pertsona horiek bizitzen ari diren egoera ezagutaraztea funtsezkoa da ahaztutako krisiak izateari uzteko.\nLaguntzak emateko lehentasunezko irizpidea ECHOk (Laguntza Humanitariorako Bulegoa) egindako FCA (Ahaztutako Krisiaren Ebaluazioa) izan da. Ebaluazio hori, hain zuzen, hainbat adierazletan dago oinarrituta; esaterako, herrialdearen zaurgarritasuna, estaldura mediatikoa, biztanleko laguntza publikoa eta ebaluazio kualitatiboa, ECHOko unitate geografikoek eta hango pertsona adituek egindakoa.\nEskatutako zortzi proiektuetan gehien errepikatutako esku hartzeko arloak hauek izan dira: oinarrizko giza beharrizanak, osasunaren, hezkuntzaren eta edateko ura eskuratzearen arloetan eginiko eskaerekin. Erakunde hauek aurkeztu zituzten proiektuak: Munduko Medikuak, Alboan, Gurutze Gorria, EACNUR, UNRWA, Intermon Oxfam, Gosearen Aurkako Ekintza eta Unicef. Nafarroako Kutxa Fundazioak erakunde horiek guztiek eginiko ahalegina, gauzatutako lana eta erakutsitako interesa eskertzen ditu.\nOg 20 Abu\nAhí donde lo dejamos


Maddi Ibarbia: "Parte-hartzaileekin harremana dut, eta hortik ere asko ikasten dut" - Zientzia Kaiera\nMaddi Ibarbia Garate ingeniari biomedikoa bere saltsan dabil BCBL kognizioa, garuna eta hizkuntzari buruzko ikerketa-zentroan, tesia egiten. Aitortu duenez, bide zuzenetik iritsi da hara.\nHain zuzen, betitik erakartzen zuen medikuntzak eta giza gorputza ezagutzeak, eta, batxilergoko bigarren mailan zegoela, Ingeniaritza Biomedikoa gradua ezagutzeko ate irekien jardunaldia zegoela ikusi zuen. Gradu berria zen, beraz, ordura arte ez zuen hori ikasteko asmorik izan, baina berehala pentsatu zuen beretzat egokia izan zitekeela. Baita asmatu ere! Hala dio Ibarbiak: “Orain ikasten hasi beharko banu, berriro aukeratuko nuke Ingeniaritza Biomedikoa, inolako zalantzarik gabe”.\nIrudia: Maddi Ibarbia Garate, ingeniari biomedikoa.\nGradua ikasi ondoren, Datu Biomedikoen Analisiaren masterra egin zuen, eta segidan sortu zitzaion BCBLn (Basque Center on Cognition, Brain and Lenguage) tesia egiteko aukera. Orain, tesiaren lehen urtean dago, eta, horraino etenik gabe iritsi bada ere, sumatzen du aldea hasi aurretik egin dituen ikasketen eta oraingo lanaren artean: “Ikasten ari zarela, egiten dituzu praktikak ere, baina horietan dena bideratuta dago. Zuk egin bakarrik egin behar duzu. Aldiz, orain, nik diseinatu behar ditut esperimentuak, egin ere neuk egiten ditut, eta ardura nirea da”.\nEz du damurik, dena den, horixe baitzen nahi zuena. “Gradua ikasten hasi nintzenetik, argi neukan tesia egin nahi nuela; batetik, formazioan sakontzeko, eta, bestetik, lan-mundurako ateak irekitzeko balioko zidala uste nuelako. Eta hala izan da”, baieztatu du Ibarbiak.\nErresonantzia magnetikoko metodo desberdinetatik ahalik eta onura gehien lortzea da Ibarbiaren helburua. Azaldu duenez, datuen analisi estatistikoko metodo berri batekin ari da lanean: “Orain arteko metodoek aldagai bakarra onartzen zuten, eta ni aldagai bat baino gehiago har dezakeen metodo batekin ari naiz lanean. Horri esker, garunaren analisi estatistikoa osotasunean egin dezakegu, garuneko zatitxo bakoitza banan-banan aztertu beharrean”.\nSormena, ikerketa gai\nLan guztia, ordea, ez du ordenagailu aurrean eta zenbakiekin egiten; pertsonekin ere aritzen da, aurrez aurre: “Orain, sormen-prozesua aztertzeko esperimentu batean nabil lanean, eta parte-hartzaileak Mugaritz jatetxeko sukaldariak dira. Zehazki, erresonantzia magnetikoan aztertzen ditugu haien garunak, sormen-prozesuaren aurretik eta ondoren, ikusteko aldaketarik ba ote dagoen”.\nHorrez gain, chefentzako beste esperimentu bat ere prestatzen ari dira. “Kasu horretan, erresonantzia magnetikoko proba egin bitartean, sormen-ariketa bat egin beharko dute. Horrela, zer eremu aktibatzen diren aztertu nahi dugu”. Eta BCBLko beste ikertzaile batzuei laguntzen ere badabil, memoriari buruzko azterketa batean.\nIbarbiaren esanean, jendearekin zuzeneko harremana izateak asko asetzen du, eta oso gustuko du bere lanaren alderdi hori: “Beste ikerketa zentro batzuetan, zenbakiekin bakarrik egiten dute lana; baina nik hemen aukera dut esperimentua diseinatu eta parte-hartzaileekin harremanetan jartzeko; erresonantzia magnetikoko probak ere hemen bertan egiten dizkiegu. Beste leku askotan, datu-baseetatik ateratzen dituzte datuak, eta haien analisia baino ez dute egiten; nik, berriz, beste gertutasun bat dut parte-hartzaileekin, eta horretatik ere asko ikasten dut”.\nAtzerrian egindako egonaldiak ere oso esperientzia baliagarriak izan direla adierazi du Ibarbiak: “Tesiarekin, badut kanpora joateko asmoa. Lehen ere izan naiz, eta oso aberasgarria izan da. Erasmus bekarekin Belgikan izan nintzen, Lovainan, eta masterreko proiektua egiten, berriz, Berlinen”.\nOraingoz ez du etorkizun urrunerako planik, momentuz “nahikoa” du tesiarekin, baina, zailtasunak zailtasun, gustura ari onartu dut: “Zortea dut, benetan gustatzen baitzait egiten ari naizena”.\nMaddi Ibarbia Garate Orion jaio zen, 1991ean urtean. Nafarroako Unibertsitatean graduatu zen, Ingeniaritza Biomedikoa graduan, eta gero, unibertsitate berean, Ingeniaritza Biomedikoko masterra egin eta datu biomedikoen analisian espezializatu zen. Micro Discovery GmbH enpresan (Berlin) masterreko tesina egin ondoren, BCBLn (Basque Center on Cognition, Brain and Lenguage) doktoretza egiten ari da, MINECO bekarekin.\nArgitalpen-data: 2018/01/05 · Atala: Emakumeak zientzian, Kolaborazioak\nAna Galarraga / Elhuyar Zientzia Herbeheretara deitu behar izan dugu Irati Markuerkiaga Olaberekin hitz egiteko. Izan ere, hango unibertsitate batean […]


Jardueraren titularrek jarduera hori utzi nahi dutenian eskatzen duten tramitea da (ostalaritza, merkataritza, zerbitzuak, industria...)\nJardueraren titularrak edo bere ordezkariak. Kasu batzuetan maizterrak utzi egiten du jarduera baja eskatu gabe eta lokalaren jabeak hondakinen tasak ez ordaintzeko jardueraren baja eskatzen du.\nJEZ bajaren kopia\n1.- Eskaera eta gainontzeko dokumentazioa jaso eta egiaztatu, eskaera eskaneatu eta erregistratu.\n2.- Hirigintzara dokumentazioa bidali\n3.- Teknikaria lokaletik pasa eta jarduera egiten ez dela ziurtatuko du eta txostena egingo du\n4.- Jardueraren arabera, diligentzia bat egingo da expedienterako edo bajaren ebazpena aterako da\nTabernen kasuan maizterrak baja eskatzen badu, jabearekin jartzen gara harremanetan jarduerari baja eman aurretik normalean beste norbaitek hartzen duelako taberna. Orduan titularitate aldaketa tramitatzen dugu maizter berriarekin.


Ayuntamiento de Lekeitio - EUSKAL ZINE BILERA - I. Kartel lehiaketa\nEUSKAL ZINE BILERA - I. Kartel lehiaketa\nI. KARTEL LEHIAKETA - 1.000€-ko SARIA JOKOAN!\nEuskal Zine Bilerak, 2016ko urriaren 16tik 23ra bitartean ospatu den 39. edizio honetan, I. Kartel Lehiaketa martxan ipini du, Euskal Zine Bileraren helburuetariko bat baita sorkuntza eta partaidetza sustatzea.\nHori horrela, ekainaren 1etik hasi eta uztailaren 31ra bitartean (data biak barne) zuon lanak aurkezteko epea zabalik duzue! 1.000€-ko saria dago jokoan!\n39. edizio honetan Euskal Zine Bilera euskal zinemagintzaren topagunerik garrantzitsuena dela argitara ekarri nahi dugu. Izan ere, Euskal Zine Bilera kako ezin hobea dugu zine-zaletasuna dutenak euskal zinea den itsasontzira igoarazteko.\nHau honela, aurtengo Euskal Zine Bilerako kartela KAKOArekin lotzea nahi da; esan bezala, Euskal Zine Bilera euskara hutsean egiten den munduko zine bilera bakarra delako, euskaraz lan egiten duten zine-egileak harrapatu eta batzen dituen zine bilera delako.\nGainera, Euskal Zine Bilera ikuslegoa euskarazko zinemagintzara erakartzen duen kakoa ere izaten jarraitzea nahi dugu. Azken finean, urtetik urtera Lekeitioko Euskal Zine Bilera euskarazko zinemagintzaren bilgune eta erakusleiho garrantzitsuena izatea nahi dugu.\nLanak bidaltzeko emaila: zinebilera@zinebilera.com\nInformazio gehiago: https://m.facebook.com/euskalzinebilera/


Herritarren defentsan artekari\nAdministrazioaren jarduera oker edo legez kontrakoak direla medio herritarrek egindako kexuei erantzutea, eta politika publikoak hobetzeko gomendioak egitea. Helburu horiei helduta ekin zion lanari, duela 30 urte, Arabako, Bizkaiko eta Gipuzkoako Arartekoak. Martxoan hiru hamarkada bete ziren Juan San Martin EAEko lehen ararteko izendatu zutela. 1985eko otsailaren 27an, abiatu zen instituzio berriaren ibilbidea, Eusko Legebiltzarrak Arartekoa erakundea sortzeko eta arautzeko legea onartu zuenean. Suedian XIX. mendearen hasieran sortutako Ombudsman erakundearen ereduari jarraikiz egin zituen lehen pausoak Araba, Bizkai eta Gipuzkoakoak. EAEko Estatutuak aurreikusten zuen halako erakunde bat sortzea, eta bat zetorren Espainiako Konstituzioak araututako herriaren defendatzailearen figurarekin ere.\nLegebiltzarraren legeak eman zion izena eta izana erakunde berriari, baina lau urte baino gehiago behar izan ziren instituzioaren burua izendatzeko. Juan San Martin Ortiz de Zaratek ez zuen ararteko kargua hartu 1989ko martxoaren 8ra arte. Legeak aginduta, bost urterako aukeratu zuten ararteko, eta haren lekukoa hartu zuten gero Xabier Markiegik (1995-2000), Mertxe Agundezek (jardunean 2000tik 2004ra), Iñigo Lamarcak (2004-2014) eta Manuel Lezertuak (2015etik dago postuan).\nLezertuak lau urte daramatza karguan, baina ongi ezagutzen du erakundearen ibilbide osoa. Gogora ekarri duenez, hasierako urteak «bidea egitekoak» izan ziren, erakundea «antolatzeko» eta prozedurak nola abiatu «asmatzeko». San Martin «aitzindaria» izan zen lan horretan, eta haren esku egon zen erakundea edukiz betez joateko lana. «Instituzioaren kontsolidazioa, berriz, Markiegiren eskutik etorri zen, eta Lamarcak eman zion bultzada aniztasunari», zehaztu du.\nLamarcak gogora ekarri du instituzioaren hasierako urteak «zailak» izan zirela. «Herritarrentzat erabat ezezaguna zen erakunde berria, eta lehen etapa horretan Arartekoa bera ezagutzera ematea izan zen egiteko nagusia». Denborarekin, ikusgarritasuna ez ezik herritarren artean «sinesgarritasuna» ere erdietsi du Arartekoak, Lamarcak azpimarratu duenez. «Herritarren konfiantza eguneroko lanarekin irabazi du instituzioak, herritar guztien kezkak entzunez eta erakutsiz herritarren eskubideen defentsan lan eraginkorra egiten duela».\nGizartea asko aldatu da hiru hamarkada hauetan, eta errealitate berrietara moldatuz joan da Arartekoa. Herritarrek aurkeztutako kexa kopuruen datuek erakusten dute bilakaera hori. Idatzizko kexa kopuruak, esaterako, nabarmen egin du gora hiru hamarkadetan: 1989an, 585 kexa aurkeztu ziren, eta iaz, 2.552. Herritarren zalantzak, kezkak eta salaketak telefono bidez zein bulegoetan bertan aurkezteko modua ere ematen du erakundeak -Bilbon, Gasteizen eta Donostian daude bulegoak-. Horiek guztiak aintzat harturik, 15.000 kontsulta inguru bideratzen ditu urtero.\nOrokorrean, administrazioek aintzat hartzen dituzte Arartekoaren eskaerak -%90 inguru betetzen dituzte-. Horretarako, Lamarcari iruditzen zaio ezinbestekoa dela instituzioak «inpartzialtasunez» jokatzea, «autoritatea» izatea eta bere lana «zorroztasunez» egitea. «Alderdikerietatik at egin behar du lan, erabaki guztiek ongi argudiatuta egon behar dute, eta erakundean ahalik eta profesionalik hoberenek egon behar dute, bikaintasun horrek emango diolako erakundeari auctoritas hori». Lamarcak uste du Arartekoaren kasuan ezaugarri horiek guztiak betetzen direla, eta horrek «bermatzen» duela bere lanaren «eraginkortasuna».\nInstituzioaren proposamen eta aholkuak, baina, ez dira bete beharrekoak. Hala, zenbait kasutan, instituzioek ez dituzte aintzat hartzen; salbuespenak dira, baina Lezertuak aitortu du «etsipena» sortzen dutela. «Administrazioari gomendioa egin ondoren, hilabete batzuez itxaroten dugu, eta, ez badugu inolako erantzunik jasotzen, ondorioztatzen dugu ez duela aholkua beteko. Jarrera horrek frustrazioa sortzen digu, baina horiek dira joko arauak».\nKasu horien artean daude, besteak beste, Hondarribiko eta Irungo (Gipuzkoa) alardeen auziak. Arartekoak babesa adierazi izan dio beti alarde parekideari, eta bi udalei eskatu die haiek ere babesteko; artean, eskaerei kasurik ez diete egin. Lamarcak eta Lezertuak aitortu dute alardearen aferak «ezinegona» sortzen diela, eta konponbidea bilatzea izan dela -eta badela- euren kezka. Soluzioa, baina, ez da samurra. Lamarcak argi du alarde parekidearen defentsak Arartekoaren betebeharra izan behar duela, eta onartzen du «atsekabea eta amorrua» sortzen diola bi udalen jarrerak.«Giroa ez da ona, eta akordio bat bilatzea premiazkoa da», dio Lezertuak.\nHerritarren defendatzaileen figurak ez daude herrialde guztietan, baina Lamarca erakunde mota hori sortzearen aldekoa da, herritarren eskubideen bermea «indartzen» duelako, politika publikoak ebaluatzeko eta sustatzeko zeregina duen neurrian. «Ona da legebiltzarraren menpeko erakunde independente eta inpartzial bat egotea; berme eta kalitate gehigarriak ematen dizkio demokraziari».\nIritzi berekoa da Lezertua ere: «Mundua aldatu egin da azken 30 urteotan, baina Arartekoak erakutsi du balio duela eta ekarpen garrantzitsu bat egiten duela gure bizitza hobetzeko». Hala ere, erakundea arautzen duen legea berritzea ezinbestekoa dela dio, «garai berrietara» moldatzeko. Alde horretatik, instituzioaren lana nazioartean zabaltzen jarraitzearen alde dago Lezertua, eta Europako Batzordean 30 urte lanean aritu izanak eman dion eskarmentua baliatzen ari da hori egiteko: «Ahalegintzen ari naiz kanpoan ikus dezaten giza eskubideak badirela gure kezka iturri, eta gauza interesgarriak egiten ditugula arlo horretan. Besteengandik ikasteko prest gaude, baina baita haiei irakasteko ere». Agintaldia amaitzerako helburu hori « erabat finkatuta» egotea nahiko luke.\nBERRIAn argitaratua (2019/06/10)


Ea, Ibarrangelu, Busturia eta Muruetako mugapen berriak onartu dituzte Bizkaiko Batzar Nagusietan - Busturialdeko Hitza : Busturialdeko Hitza\nEa, Ibarrangelu, Busturia eta Muruetako mugapen berriak onartu dituzte Bizkaiko Batzar Nagusietan\nAho batez onartu dituzte Urdaibaiko lau udalerrietako mugapen aldaketak. Bizkaiko Batzar Nagusietako osoko bilkuran urietako hondakinen kudeaketari eta industria politikari buruz ere eztabaidatu zuten.\nEa, Ibarrangelu, Busturia eta Muruetako mugapen berriak aho batez onartu zituzten atzo, Bizkaiko Batzar Nagusietako osoko bilkuran; Gernika-Lumoko Batzarretxean batu ziren politikariak.\nHori horrela, 2.997,63 metro karratu Muruetatik banatu, eta Busturiaren esku geratuko dira. Halaber, 1.658,56 metro karreatu Busturiatik kendu eta Muruetako Udalarenak izango dira, Etxetxubarri eta Ganpe artean. Eako eta Ibarrangeluko aldaketari dagokionez, M17 eta M18 mugarrien artean beste mugarri bat jarriko dutela adierazi dute, gune hori Eako Udalaren esku utziz.\nIraskunde, Gobernu On eta Gardentasun Batzordeak muga berrien aldeko iritziak eman ostean, Urdaibaiko lau udalerrietako mugapenak aldatzearen alde bozkatu zuten osoko bilkurako batutako agintari guztiek.\nMozioei, ezezkoa. Mugen aldaketak adostu ondoren, EH Bilduk proposatutako bi mozio eztabaidatu eta bozkatu zituzten.\nAlde batetik, 11/2005 Foru Araua berriztatzeko eta adinekoen egoitzei buruzko 126/2019 dekretua egokitzeko eskatu zuten alderdi abertzalekoek, baina eztabaidatu eta gero, ezezko jaso zuen proposamenak. Izan ere EAJ eta sozialisten ezezko 32 boto jaso zituen mozioak. EH Bildu eta Elkarrekin Bizkaia taldeek proposamenaren alde egin zuten, eta talde berezia abstenidu egin zen.\nBestetik, Uriko Hondakinen Kudeaketarako Plan Integral berriaren idazketan gizartearen, teknikarien, espezialisten eta Bizkaiko udalen parte hartzea bultzatzeko eskatu zuten koalizio abertzalekoek. Elkarrekin Bizkaia taldeak zuzenketa bat eskatu zuen, gai horretan zeresana duten erakundeekin gutxieneko bi bilera egiteko eskatuz, eta herritarren parte hartzerako webgune bat zabaltzeko eskatuz. Bi alderdi politikoak adostasunera heldu ziren, baina osoko bilkuran ezezkoa jaso zuen proposamenak. Izan ere, aurreko mozioagaz gertatu moduan, jeltzale eta sozialistek ezezkoa bozkatu zuten.\nSaioak EH Bilduk aurkeztu zuen arauz besteko porposamen bategaz jarraitu zuen: Bizkaiko Foru Aldundiari 2020ko aurrekontuak egiteko herritarren partaidetzarako proiektu pilotua diseinatzea eskatu zuen, “lurraldeko eskualdeetan informazio saioak antolatuz”. Hala, baina, arauz besteko proposamenak ez zuen aurrera egin.\nLurraldeko industria politikari buruzko azterketarako batzorde bat sortzeko eskaeria egin zuten Elkarrekin Bizkaia eta EH Bilduk, eta horri buruz eztabaidatu zuten. Eskaria ez zen onetsi, aldeko baino kontrako boto gehiago izan zituelako.


Euskarak batutako antzokiak - Bizkaiko Hitza\nEuskarak batutako antzokiak\n2020, otsailak 07 Albisteak, Asteburuko proposamena, Bizkaia, Kultura 504\nLautan Hiru. Lau eragile, lau aste eta hiru antzerki saio aste bakoitzean: “Antzerki txikien festibal handia”. Bueltan da Euskaltzaindiak martxan jarritako Lautan Hiru, euskarazko antzerki laburren jaialdia. Euskaltzaindiak Cafe Bar Bilbaorekin, Zazpi Katu gaztetxearekin eta Bira Kulturarekin lankidetzan antolatu du egitasmoa, eta, hilabete batez, lau eragileen egoitzak antzoki bilakatuko dira, euskarazko antzerkiari ateak irekitzeko.\nAtzo hasi zen Lautan Hiru jaialdia, eta, otsailaren 27ra arte, ostegunero, hiru antzerki pieza labur ikusteko aukera emango du Bilboko Zazpikaleetan. Aurtengo edizioan, gainera, euskarazko antzerki laburren mundutik harago salto egin, eta arte eszenikoen bestelako eredu batzuk ere erantsi dizkiote egitarauari. “Egitasmoaren helburua euskarazko arte eszenikoak bultzatzea da, eta, bide batez, Zazpikaleetako euskal giroa hauspotzea”, jakinarazi du Iñaki Mendizabal Euskaltzaindiko komunikazio arduradunak.\nEuskaltzaindiaren mendeurreneko egitaraua zela-eta jaio zen egitasmoa; iaz izandako arrakasta ikusita, antolatzaileek ez dute zalantzarik izan aurten errepikatzeko. “Harreman handia daukagu Bilboko Zazpikaleetako eragileekin; mendeurrenaren aitzakiarekin elkarlan hori sustatzeko apustua egin genuen, eta egitasmo hau jaio zen”, azaldu du. Ideia berari heldu dio Mikel Martinez aktore eta Cafe Bar Bilbaoko kudeatzaileak: “Lehenagotik ezagutzen genuen elkar; nik harremana dut eragile guztietako kideekin; horrela, oso era naturalean izan da elkarlana”. Euskara erdigunean jartzeko helburuarekin heldu diote laurek erronkari: “Euskara, kultura, euskal bizitza eta transbertsaltasuna, horiek dira egitasmo honen oinarriak”, erantsi du. “Transbertsaltasun hori da gakoa, espazio bereziak sortzea, espazio jakinak eraldatzea kultura espaziotik harago doan zerbait sortzeko”, zehaztu du Mendizabalek.\nDesberdinen arteko lana\n“Aitortu behar dugu Euskaltzaindiaren proposamena jaso genuenean harrituta geratu ginela”, onartu du Uxue Elgorriaga Zazpi Katu gaztetxeko kideak. “Euskaltzaindiaren eta gune autogestionatu baten arteko elkarlana ez da inondik inora ohikoa, eta hori da egitasmo honek duen indarguneetako bat”. Nabarmendu du lau eragileen arteko elkarlana “ezin hobea” izan dela hasieratik: “Lan egiteko moduak, beste eragileen inplikazioa, euskara, antzerkia… Guretzat proposamen berria eta erakargarria zen, eta oso pozik gaude aurten ere errepikatzeko aukera izateaz”.\nIazko edizioan giro “oso polita” sortu zela adierazi du Elgorriagak. Ostegunak pasatu ahala espazio guztiak bete egiten zirela ikusi zuten, eta gainera jendeak errepikatu egiten zuela. Zazpi Katu gaztetxean normalean kontzertuak dira nagusi, eta, hori beharrean, euskarazko antzerkiak emateko aukera izatea eta bestelakoetan hurbiltzen ez den jendea erakartzea “oso positiboa” dela azpimarratu du. “Benetan pozik gaude iazko emaitzarekin”.\n“Esperientzia zoragarria izan da; asmo eta gogo bera duen jendearekin elkarlanean aritzea beti da aberasgarria; denok laguntzen dugu elkar”, azpimarratu du Mendizabalek. “Badu amateurtasun puntu bat ere”, erantsi du. Aitortu du giroa eta publikoa bestelakoak direla, antzoki ez-formalak direnez: “Hori ere gustatzen zaigu; oso hurbilekoa da dena”.\nLautan Hiru jaialdiaren bidez, beraz, antolatzaileek ohartarazi dute arte eszenikoen mundua bestelako ikusleei zabaltzeko aukera dagoela. “Euskaraz eta kaletik gertu dagoen egitasmo bat da, eta antzerkira joan ohi ez den jende asko erakartzen du”, azaldu du Mendizabalek. Haren aburuz, obra laburrak izateak lagundu egiten du horretan. “Azkenean, egun bakarrean hiru emanaldi ikusteko aukera dagoenez, balorazioa beti izaten da positiboa, bat gustatu ez arren bestearekin asetzen delako jendea”.\nMartinezek, bestalde, jaialdiak duen dinamismoa goraipatu du. “Ez da leku zehatz batean egiteko pentsatutako egitasmo bat; mugimenduan oinarrituta dago, eta hori oso inportantea da”. Jendea normalean ibiltzen ez den lekuetan ibiltzera bultzatzen duela esan du. “Azken finean, lau eragileek oso publiko ezberdina daukagu, eta jende hori euskararen inguruan nahastea eta harremanak sortzea da, azken finean, auzoko euskarazko bizitza sustatzea”. Martinezen aburuz, egitasmoak Arriagan edota hiriko antzoki handietan egiten diren obretara hurbiltzeko zubi lana egin dezake: “Eskaintza zabala egiten dugu, obra txiki baina indartsuekin eta jendearentzat hurbilak diren lekuetan; zaila da halako beste egitasmorik topatzea”.\nFormatu horri esker iaz arrakasta “itzela” izan zutela nabarmendu du Martinezek: “Jendea prest dago ezagutzen ez duen obra bat ikusteko eta egitasmoan parte hartzeko”. Gainera, emanaldi artean sortzen den giroa ere goraipatu du: “Polita da funtzio batetik bestera pote bat hartu, ezagutzen ez duzun norbaitekin hitz egin…”. Elgorriagak ere hala ikusten du. Haren aburuz, Arriaga antzokitik kanpo, Zazpikaleetan, ez dago antzerkia eta gisako adierazpen artistikoak bultzatzeko aukerarik: “Auzoari eskaintzeko espazio propio bat sortu dugu honekin, elkarlanean oinarrituz eta ikuspuntu desberdin batekin lan eginez”.\nMartinezek azpimarratu duenez, zaila da lau tokietara egokitzen diren antzezlanak topatzea. Batzuek baliabide jakin batzuk behar dituzte, edota agertoki handi xamar bat. Hala ere, eskaintza zabala egitea lortu dutela azpimarratu du, eta antzerki taldeek erakutsitako jarrera ere eskertu du: “Zaila da, baina saiatu gara gauzarik txukunenak ekartzen. Aurten, iaz ez bezala, clownak, ipuin kontalariak eta magia ere sartu dugu egitarauan, hots, antzerkitik harago doazen arte espresioak”. Horrekin batera, antzerki txikien kalitatea ere defendatu du: “Laburrak dira, eta txikiak direla esaten dugu, baina izugarrizko obrak daude, eta kalitatea benetan handia da”. Elgorriagak ere aktoreen jarrera goraipatu du: “Egia da ez ditugula baldintzarik onenak dituzten espazioak, baina oso ondo egokitzen dira, eta umiltasun handia erakusten dute, inongo aurreiritzirik gabe”.\nMendizabalek iazko arrakasta errepikatzea espero du, eta aurten ere jendeak Zazpikaleetako lau tokiak betetzea ostegunetan, otsailean zehar. “Guretzat garrantzitsua da jendea etxetik ateratzea, ez soilik antzezlan bat ikustera, baizik eta arratsaldea pasatzera, euskal giroan eta euskarazko sorkuntza proiektu interesgarriak ikustera”. Sarrera eskuratzeko bi aukera daude: batetik, astero hiru emanaldiak ikusteko aukera ematen duen bost euroko bonua erostea, edo, bestetik, toki bakoitzean bertako obra ikusteko obrarako sarrera erostea, bi euroan.\n+ Lautan Hiru jaialdia


Abian da Arkupek eta udalak adostutako denbora mugatuko aparkamendu sistema berria - Orio - Karkara.eus\nAbian da Arkupek eta udalak adostutako denbora mugatuko aparkamendu sistema berria\nKarkara 2018-06-11 15:58\nGaurtik aurrera, Orioko erdiguneko denda, taberna eta establezimenduetako bezeroek autoa ordu betez doan aparkatu ahal izango dute.\nOrioko Udalak eta Arkupe Merkatari, Ostalari eta Profesionalen Elkarteak elkarlanean bultzatutako ekimen bat izango da, eta bi aldaketa nagusi izango ditudenbora mugatuko aparkaleku sistema berriak:\nOrioko denda eta establezimenduetara autoz gerturatu beharra duten bezeroek erraz eta inolako kosturik gabe aparkatu ahal izango dute. Orio erosketak egiteko herri erosoa izatea bultzatu nahi da, bai bertako bezeroentzat, bai inguruko herrietatik datozenentzat. Aparkaleku horiek zein diren berehala jakingo dute bezeroek, informazio seinale berriak jarriko baitituzte datozen egunetan.\nSeinale berriak jarriko dituzte


Dantzan jarraitu nahi baitute | Gizartea | Berria\nBaztan Ikastolaren Haur Hezkuntzarako eraikina, Elizondon. Tamaina handiagoan ikusi\nLurrean esertzen ginela gogoan dut; mantala ere bagenuen, eta gelan sartzen ginenean, zapatak kendu, eta txapinak janzten genituen”. Juana Mari Izetarenak (Elizondo, 1967) dira oroitzapen horiek, Baztan ikastola sortu zuten garaikoak. Eskolak hartu zituen lehen ikasle taldeko kideetako bat izan zen Izeta, 1970ean, eta 50 urte eta gero, ordukoak memorian gordeta ditu oraindik ere.\nIragan horri so egin nahi izan dio Baztan ikastolak, mende erdia bete duen honetan. 1970-1971koa izan zen lehendabiziko ikasturtea, eta bukatu berri den 2020-2021ekoan, orain arte egindako bidea ospatu nahi izan dute eskolako kideek. Koronabirusaren pandemiak mugatu egin ditu ospakizun horiek, baina ikasleek —200 dira, irakasleek eta gurasoek izan dute lanerako tarterik: Musikak erakusten du nola dantza izenburuko CD-DVDa osatu dute. Hamabost euroan jarri dute salgai, Elizondon (Axular eta Fantxide dendetan), Erratzun (Altxuko), Donezteben (Ostiz), Lesakan (Ekaitza) eta Beran (Errekalde).\n1970ean, guraso talde batek bat egin zuen beren haurrei herrian euskaraz ikasteko aukera emateko. 3 eta 6 urte bitarteko 27 ume elkartu, eta haiekin abiatu zen Baztan ikastola, Erruki Etxeko —egungo Francisco Joaquin Iriarte zahar etxea— bi gelatan. Baztango gurasoek Francisco Egozkue orduko erretorearen babesa izan zuten ikastolaren mende erdiko bidean lehen urratsak egiten hasteko.\n“Mari Karmen zen gure andereñoa”, oroitu du Juana Mari Izetak. Mari Karmen Goñi Agirre eskolako lehendabiziko maistra izan zen. Haren seme Fernando Anbustegi Goñi Baztan ikastolako ikasle ohia da, bai eta guraso elkarteko kide ere. Kaleratu berri duten CD-DVDa sortzeko prozesuan buru-belarri aritu da, bertze guraso eta herritar anitzekin batera.\nHamar kanta berri\nCDan 11 kanta jaso dituzte. “Mendeurrena ospatzeko propio sortutako abestiak dira”, zehaztu du Anbustegi Goñik. 11.a da salbuespena, Elizondon 2015. urtean egindako Nafarroa Oinez bestarako sortutako Hamabortz… Hamabat izenburuko kanta baita. Iñigo Belzunegirena da musika, eta hitzak, berriz, Jon Barberena zenarenak. Bertsolaria zen Barberena, eta Nafarroako Hitza-ko zutabegilea, bertzeak bertze; bai eta Baztan ikastolako ikasle ohia ere. 50 urteko bidea oroitzeko ekinaldietan parte hartzeko konpromisoa hartu zuen. “Lan egiteko gogoz zen”, erran du Fernando Anbustegi Goñik.\nHeriotzak harrapatu zuen lehenago, ordea, 2019. urteko irailean zendu baitzen Jon Barberena. “Nafarroa Oinez bestako kantaren bidez, joan zaizkigunak gogoratu nahi ditugu”, nabarmendu du Baztan ikastolako zuzendari Rober Gaite Pobesek.\nIzetak ezagututako eskolak zerikusi gutxi du Gaite Pobesek zuzentzen duen proiektuarekin; zerikusi gutxi azpiegituren arloan; ez, ordea, oinarri dituen balioetan. Horiek hartu dituzte ardatz prestatutako CD-DVDa osatzeko, euskararen aldeko lana eta aniztasunaren auzia erdigunean jartzeko, bertzeak bertze.\nAzpiegituren esparruan zenbait urrats egin ditu Baztan ikastolak. 1977an, egun Haur Hezkuntzako ikasleena den eraikina bilakatu zen ikastolaren egoitza, Elizondoko Santiago karrikako parkean. Lau gelarekin hasi zuten bidea eraikin horretan; 1978-1979 ikasturtean bertze bi zabaldu zituzten, eta, aurreneko aldiz, garai hartako OHO Oinarrizko Hezkuntza Orokorreko seigarren maila eskaini zuen ikastolak. 1980-1981eko ikasturtea amaitu zuena izan zen OHO osoa eginda zentrotik atera zen lehen promozioa.\nSantiago karrikakoa Haur Hezkuntzako ikasleen egoitza da egun; 2015eko Nafarroa Oinez bestari esker lortutako diruarekin goitik behera berritu zuten, eta 2018an inauguratu zuten eraikin berritua. Lehen El Pilar ikastetxea zenaren eraikina, berriz, Lehen Hezkuntzako ikasleena da. 1985ean, Baztango Udalak erosi zuen eraikin hori, Nafarroako Gobernuaren laguntzari esker.\nJende anitzek hartu du parte Baztan ikastolaren mende erdia ospatzeko kantak sortzeko prozesuan; inplikatu diren musikarietako bat da Iñigo Belzunegi Iturria, Baztan ikastolako ikasle ohia. Belzunegi Iturriak nabarmendu du “auzolanaren bidez” sortu dutela diskoa, eta “aberasgarritzat” jo du prozesu osoa, hain zuzen ere. Emaitzarekin “gustura” gelditu dela erantsi du musikariak.\nAbestiak laguntzeko, bideoak egin dituzte Baztan Ikastolako Guraso Elkarteko kideek: eskolako ikasleak bilakatu dira propio sortutako koreografietako dantzari. Haiekin aritu dira lanean ikastolako irakasleak. Haietako bat da Leire Onsalo Danboriena, eta, proiektuan murgildu diren gainerako kideak bezala, “kontent” agertu da egindako lanarekin. Are gehiago erran du: “Ohorea da ikasleekin batera Baztan ikastolaren 50. urteurrena oroitzeko bidean parte hartu izana”.\nMende erdia ospatzeko oraingo bideak mugitu ditu Juana Mari Izetaren oroitzapenak. Mahaiak eta aulkiak lortu zituztenekoak gogoratu ditu; baratzean egindako lanak ere oroitu ditu, bai eta Iparraldeko herrietara egindako txangoak ere.\nBereziki gogoratu ditu hasierako egoitzan lagun zituztenak. “Zahar etxean ginenez, leihotik egoitzan ziren zaharrak agurtzen genituen. Solasean aritzen ginen haiekin. Familia bat ginen”.\nHasierakoak eta gero etorritakoak oroitzeko eta ez ahazteko, Baztan ikastolaren inguruko dokumentala ere jaso du gurasoek kaleratu berri duten CD-DVDak. Duela hilabete inguru estreinatu zuten, hasierakoak eta oraingoak batzen dituen 50 urteko bidea azaltzeko.\nDokumental horretan ere Baztan ikastolako ikasle eta irakasleek, ikasle eta irakasle ohiek, gurasoek eta bertze herritar anitzek parte hartu dute, auzolanean. Eskolaren mende erdia pandemia baten erdian ospatzea egokitu zaie baztandarrei, baina lortu dute. “Diskoaren izenburuak ederki islatzen du Baztan ikastola beti izan dela gai garaian garaiko oztopoak gainditzeko”, erran du Fernando Anbustegi Goñi eskolako gurasoak.\nHau da, garaian garaiko musikaren arabera dantzatu izan dira beti Baztanen, eta ikastolako kideek garbi dute dantzan jarraitu nahi dutela.


Saint-Germain-sur-Vienne - Wikipedia, entziklopedia askea.\nSaint-Germain-sur-Vienne Frantziako udalerria da, Indre eta Loira departamenduan dagoena, Erdialdea-Loira Harana eskualdean. 2013an 352 biztanle zituen.\n47° 10′ 52″ N, 0° 07′ 15″ E / 47.1811°N,0.1208°E / 47.1811; 0.1208Koordenatuak: 47° 10′ 52″ N, 0° 07′ 15″ E / 47.1811°N,0.1208°E / 47.1811; 0.1208\nBeaumont-en-Véron, Candes-Saint-Martin, Couziers, Lerné, Savigny-en-Véron eta Thizay\n186 (%50.4) 189 (%51.2)\n2007an Saint-Germain-sur-Vienne udalerrian erroldatutako biztanleak 352 ziren. Familiak 146 ziren, horien artean 50 pertsona bakarrekoak ziren (27 bakarrik bizi ziren gizonak eta 23 bakarrik bizi ziren emakumeak), 42 seme-alabarik gabeko familiak ziren, 50 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 242 etxebizitza zeuden, 157 familiaren etxebizitza nagusia ziren, 55 bigarren erresidentzia ziren eta 29 hutsik zeuden. 232 etxeak ziren eta 8 apartamentuak ziren. 157 etxebizitza nagusietatik 107 bere jabearen bizilekua ziren, 43 alokairuan okupaturik zeuden eta 8 doan lagata zeuden; 9 etxek gela bat zuten, 15 etxek bi zituzten, 39 etxek hiru zituzten, 42 etxek lau zituzten eta 52 etxek bost zituzten. 128 etxek euren parking plaza propioa zuten azpian. 71 etxetan ibilgailu bat zegoen eta 69 etxetan bat baino gehiago zituzten.\nSaint-Germain-sur-Vienne udalerriko biztanleria-piramidea 2009an .\n2007an lan egiteko adina zuten pertsonak 218 ziren, horien artean 153 aktiboak ziren eta 65 inaktiboak ziren. 153 pertsona aktiboetatik 133 lanean zeuden (71 gizon eta 62 emakume) eta 20 langabezian zeuden (10 gizon eta 10 emakume). 65 pertsona inaktiboetatik 23 erretiraturik zeuden, 17 ikasten zeuden eta 25 "bestelako inaktibo" gisa sailkaturik zeuden.\n2009an Saint-Germain-sur-Vienne udalerrian 159 unitate fiskal zeuden, 366,5 pertsonek osaturik. Pertsona bakoitzeko diru-sarrera fiskalaren mediana urteko 15.372 euro zen.\n2007an zeuden 14 komertzioetatik, 2 bestelako produktu industrialen fabrikazioko enpresak ziren, 4 eraikuntza enpresak ziren, 3 ostalaritza eta jatetxe enpresak ziren, 2 higiezinen enpresak ziren, 1 zerbitzu enpresa zen eta 2 administrazio publikoko enpresak ziren.\n2000. urtean Saint-Germain-sur-Vienne udalerrian 22 nekazaritza-ustiategi zeuden, 610 hektarea erabiltzen.\nAzken aldaketa 16 martxoa 2021(e)an, 07:58(e)tan\nOrriaren azken aldaketa: 16 martxoa 2021, 07:58.


Dokumentalak Bilbon | Begira Bideoak\nDokumentala mundua begiratu eta ulertzeko modu bat bezala ulertzen dugu. Proiektu bakoitzak leiho berri bat irekitzen digu errealitate desberdinetara.\nZIRRAGARRIA DA ZER IKASI DAITEKEEN HORRELAKO FILM BAT HASTEN DEN MOMENTUTIK…\nGaur egun geroz eta gehiago eskertzen da pertsonak jartzea istorioen erdian. Pertsonen ikuspuntuak aberastu egiten du begirada. Eta dokumentala tresna ezin aproposagoa da istorio horietan murgildu eta errealitate berri bat ezagutzeko.\n2008. urtean, gure lan-taldeko Larraitz Zuazok, adibidez, “Nosotras, mujeres de Euskalduna” dokumentala zuzendu zuen. Filmak, Euskaldunako ontziolaren borroka berpiztu nahi izan zuen, baina emakume hauen begiradatik. Horrela, urteetan zehar albo batera mantendu den emakume horien istorioa azaleratu genuen, eta guztiontzat ezaguna zen borroka bati beste dimentsio bat gehitu genion.\nGeure proiektuak ekoizteaz gain, gogoz hartzen ditugu dokumentalak egiteko enkarguak. Esperientzia haundiko taldea daukagu horretarako eta prosezuan zehar, zure ideia modurik egokienean garatzeko, fase guztietan zehar zurekin elkar-lanean arituko gara.